Isaías 10 - Holy Bible [Aymara Bible 1997] - (Isa 10)\n¡Ay, cunaquïcan jumanacatjja, jan cheka leyinac apsurinaca, jan phokhañjam leyinac apsupjjaractajja,\nuca leyinacasti pisi ch'ama jakenacarojj janiw asqui lurquiti, marcajjan utjiri pobre jakenacan arsutanacapsa janiw yäkapcaractati, ijma warminacarojj inaquiw ch'amapa apsupjjtajja, wajchanacatsti lunthatapjjaractawa!\n¿Cunac lurapcät jumanacajj cunapachatejj cuenta churapcät ucqhajja, camachapcaquïta cunapachatejj mutuyäwejj jayat jutcani ucapachajja? ¿Qhitirus sarapjjäta yanap mayirejja? ¿Cawqharus take kamir cancañamjja jaytanipjjäta?\nJanitejj jisc'achatäpcäta, uqhamaraqui janitejj preso apatäpcäta, ucapachajj jaken jiwayatcamaw jiwarapjjäta. Ucampisa Tatitun colerasiñapajj janiw apaktquiti, jichhas jupajj ajjsarayascaquiwa.\n“¡Asiria marcanquir rey! Jupajj nayataquejj mä lawäcaspas uqhamawa, ucampiraquiw colerasiñajjanjja marcajjarojj mutuyäjja, uca varampiraquiw colerasiñajjanjja nayajj mutuyaraquëjja,\nJichhajj mä ñankha marcar nuwjam sistwa, nayar ñankha lurir marcaru, uqhamat k'al lunthatjañapataqui, uqhamaraqui kamir cancañapsa apakañapataqui, taquisiñapataqui callenquir ñek'er uñtata.\nUcampis Asirianquir reyejj janiw uqham lup'quiti, ni ucsa amtcaraquiti. Jan ucasti jupajj t'unjañacpunwa amtasqui, uqhamaraqui walja marcanacar chhaktayañac lup'isqui.\nSaraquiwa: ‘Take reyinacasti nayan apnakatcamaquiwa.\nNayataquejj Calno, uqhamaraqui Carquemis marcanacajj mayaquiwa, Hamat marcas Arfad marcampejj mayaquiwa, Samaria marcas Damasco marcampejj mayaquiraquiwa.\nWalja diosanacani marcanacwa jicjjataractjja, Jerusalenanquirinacatsa, uqhamaraqui Samarianquirinacat sipansa walja diosanacani jicjjataractjja.\nWaliquiw jichhajj cuntejj Samariampi, yakha diosanacapampi lurcta ucjja, ¿janit uqham lurcaraquiriststi Jerusalenaru diosanacapampirusti?’ ” sasa.\nCunapachatejj Tatitojj take lurañanacap phokhani, Sión kolluna, Jerusalenansa ucqhajja, Asirianquir reyirojj mutuyaniwa jach'a jach'a tucutapata, wali jach'a chuymäña jach'a amtañampiraqui luratanacapatsa.\nAsirianquir reyisti saraquiwa: “Nayaw take ucanacjja ch'amajjampi lurjta, nayajj wali ch'iqhïtwa sumrac amtaractjja, nayaw marcanacan korpanacapsa mayjt'aytjja, kamir cancañanacapsa catuntasiractjja, ucatsti wali ch'amani chachjamaw reyinacarojj tincjaytjja.\nMarcanacan kamir cancañanacapsti catuntastwa, oraksa k'al catuntasiractjja, cunjämatejj maynejj mä tapan apanucut c'awnanac catuntasejj uqhama, janiraquiw qhitits chhekhanacapjja onjjtayquiti, janiraquiw qhitis wararquiti.”\nUcampisa, ¿hachasti, qhititejj apnakqui ucat sipan juc'ampïspati? ¿Serruchosa qhititejj apnakqui ucat sipansa juc'ampïspati? ¡Cunjämaquitejj thujrojj alek mä lawaqui, jupas jakerojj ucsaru acsaru apcaspa uqhama!\nUcatpï jichhajj take ch'amani Tatitojj, jan ch'amani jaytanejja uca liq'i jakenacarojja, ucatsti janchinacapjja calentura usumpiraquiw naqhantayani.\nKollan Diosasti, qhititejj Israelan khanapäqui ucajj akquiri ninaruw tucuni, mä uruquiraquiw naqhantani, tucjaraquini take koranacsa, uqhamaraqui ch'aphinaca marcan utjquejj ucanacsa.\nK'al tucjani cuna sumanacatejj montenacapan, uqhamarac fruta yapunacapan utjqui ucjja. Mä usut jakejj jan ch'amanejja uqhamwa lurjaraquini.\nMä juc'a kokanacaquiraquiw montenjja kheparjjani, mä jisc'a wawasa ucanacjja jact'aquispawa.\nUca urunacanjja mä juc'ani Israelat jilt'irinacajja, qhitinacatejj Jacobon marcapat khespipcatayna ucanacajj janiw juc'ampi qhitinacatejj jupanacaru t'unjcatayna ucanacarojj jakcattapcaniti. Jan ucasti take ch'amampiw Israelan Kollan Diosaparojj jakcattapjjani.\nMä kawkhanisti Jacobon marcapatjja, jan atipcaya Diosaruw cuttjjapjjani.\nIsrael, marcamajj waljanïscpasa, kota iramanquir ch'allar uñtata, ucampis mä kawkhaniquiw cuttanjjapjjani. T'unjañajj amtatawa Diosan asqui luräwipasti phokhasipuniniwa.\nTake ch'amani Tatitusti t'unjañjja amtapuniwa, take marcpachanwa phokharaquini.\nTake ch'amani Tatitusti siwa: “Sionan jaquir marcajjay jan ajjsaramti asirio jakenacarojja, varapampi jumaru jawk'jchïtamsa, thujrupsa juma toke aptcchini, cunjämtejj egipcio jakenacajj lurapjjänjja uqhama.\nMä kawkha pachatjja mutuyäwejj utjapuniniwa, colerasiñajjaw jupanacarojj tucjaraquini.\nTake ch'amani Tatituw jupanacarojj mutuyaraquini, cunjämtejj Madianarojj Oreb karka jac'an atipjcänjja uqhama, Asiriataquisti ch'amapwa uñacht'ayaraquini, cunjämtejj Egiptotaquejj uñacht'aycän uqhama.\nUca urunsti cuna k'eptejj jumjjaru uscupqui ucasti apakatäjjätawa, cuna yugtejj cuncamjjar uscupctam ucas apakatäjjätawa.” Uñisiristi Rimón toketwa juti,\nAjat sisqui uca chekaruw purini, Migrón chekwa pasani. Cargapsti Micmas sisqui uca chekaruw jaytanipjje,\nc'ullc'u thaqui chekwa pasaniwayapjje, Geba sisqui uca chekaruw utjantasipjjaraqui, Ramá marcasti sustjasiwa, Saulon Gabaa sat marcapasti jaltjjewa.\n¡Bat-Galim marcasti wal arnakasi! ¡Laisasti ist'araquiwa! ¡Anatotasti jaysaraquiwa!\nMadmenasti jaltjjewa, Gebiman utjirinacasti imantasjjapjjewa.\nUñisiristi jichpacharaquiwa Nob sisqui uca chekar sayt'i; ucatsti unañchäwi churaraqui Sión Kollur nuwantañataqui, Jerusalenan jisc'a kolluparu.\nUñtapjjam, take ch'amani Tatitojj ajjsarcañ ch'amapampiw kokanacjja tincurpayi; juc'ampi alto kokanacasti qhuchhurataw liwirtjjapjje, juc'ampi alto kokanacasti orakercamaw liwirtjje.\nMä hachampiraquiw walja ch'uminacjja tincjayi, Libanonquir suma kokanacasti k'alaraquiw liwirtjje.


5:30 jayp'ukamaw jaqi wayurinakanx irnaqapxani\nWila jaqi wayuri (BTV)\nJichhürut uksarux 6:30 arumirjat 5:30 jayp’ukamaw tunkpach jaqi wayurinx irnaqapxani. Walja jaqiw jaqi wayurinak punkunakarux utapar kutt’añatak puriwiyapxi, yaqhipax janiw mantañ atxapxiti, ukatw juk’amp jayp’x punkup jist’antañ amtawiyapxi.\n“Jichhürut uksarux 06:30 arumirjat 5:30 jayp’ukamaw irnaqapxäxa. Mä pachamp irnaqapxäxa sañw ukax muni. Nayrïr simanax anqaruw jaqix jist’amukusiwiyi, ukaw uñjapxtha” sasaw tata Jorge Bonadonax arsuwiyi, jupax Bolivia TV ukanrak ukham sawiyi.\nNayrïr simananakax juk’amp nayraw irnaqañ tukuyapxayätha, irnaqirinakan k’añaskut utapar kutt’apxañapatakiw ukham luratäna, ukhamarus jichhax utapar kutt’apxañapatakix k’añaskunakaw jupanakar q’ipiñatak achikt’ata, ukatw juk’amp jayp’ukamax irnaqatäni sasaw tata Bonadonax qhanancht’awiyi.\nMara t’aqa phaxsit 01 uru saraqkipanw jaqi wayurinakanx mayamp irnaqañ qalltawiyapxi. Jan usuntañatakix amtanak phuqhasipkarakiwa, pusi jaqikiw sapa jaqi wayuritx q’ipiyasipxaspa. Sapürux niya 100.000 tunkpach jaqi wayurinx q’ipiyasiwiyapxi; juk’amp jayp’ jist’antasin ukatx 120.000 jaqiw utjxaspa sasaw tata Bonadonax arsuwiyi, jupax jaqi wayurinakan irnaqañ p’iqichirirakiwa./RAR


Éxodo 2 QA97 - Leví chachan wawanacapat saraker mä - Bible Search\n1Leví chachan wawanacapat saraker mä chachasti, pachpa Leví tribunquir warmimpiw casarasïna, 2ucatsti uca warmipajja usuriptasinjja, mä yokall wawa wawachasïna. Ucampis wawapajj suma c'umarätap laycusti jan uñjcañ chekaru imantasinwa quimsa phajjsi uywäna. 3Ucampis jan juc'ampi jaya urunaca imjjäsiñjamätap laycusti, mamapajja totoranacat lurata mä canastaruw asfaltompi, uqhamarac alquitranampi josk'süna p'iyanacata umajj jan mantañapataqui, ucatjja uca canastaru wawa ichuntasinjja Nilo sat jawir thiya totoranac taypiruw jaytanïna. 4Ucatsti uca wawan cullacapampiw jaya chekat uñch'uquiyäna, cunatejj wawaru pascaspa uca uñjañapataqui.\n5Uqhamäquipansti faraonan phuchapawa jawirar jarisiri jutäna, juparu sirviri tawakonacampi cuna, ucampis uca tawakonacajja jawir thiyan sarnakcasinjja totoranac taypincasquiri mä canasta uñjapjjäna, ucatsti faraonan phuchapajj maynïr sirviripwa qhitäna uca canasta apsuniñapataqui. 6Apsunisasti faraonan phuchapajja uca canasta jist'aräna, ucampis uca mankhena wawajj wali jachatap laycusti qhuyapt'ayasaw arsüna:\n—¡Acajj hebreonacan wawaparaquisä! —sasa.\n7Ucatsti uca wawan cullacapajja faraonan phuchapar jicjjatasinjja sänwa:\n—¿Waliquïspati hebreo warminac taypita mayni irptanirista aca wawa jumatac uywañapataqui? —sasa.\n8Faraonan phuchapajj saraquïnwa:\n—Uqhamajj saram, irptanim —sasa.\nUcatsti uca tawakojj wawana taycapwa irptanïna. 9Faraonan phuchapajj wawan mamaparojj sänwa:\n—Aca wawa uywanirapita, nayasti uywatamatjja pagascämawa —sasa.\nWawan taycapajj iyaw sasaw ichjjarawayasin uca wawa uywäna. 10Niya jach'äjjepansti faraonan phuchapan ucaruw uca wawjja irparapjjäna. Ucatsti faraonan phuchapajj wawapat uñt'asjjasinjja Moisés sasaw suticharaquïna; saraquïnwa:\n—Nayajja umatwa aca wawa apsusta —sasa.\nMoisesajj Egipto marcat jaltjje\n11Moisesasti wali waynäjjänwa, ucatsti mä urojja marca masinacap uñjiriw saräna, ucampis cawqhantejj irnakapcäna ucar jicjjatasinjja uñjänwa, jupanacajj ch'ama irnakañanacana wali t'akhesiñampi lurasipcatapa. Uqhamarac uñjaraquïnwa mä egipciojja maynïr marca masiparu nuwjasquiri. 12Uqham uñjasinsti Moisesajj take toke uñatatäna, ucampis jan qhitis utjipanjja uca egipcioruw jiwayäna, ucatsti ch'alla mankharuw imantäna. 13Khepa alwasti mistcasinjja uñjaraquïnwa pani hebreonacaru nuwasisquiri, ucatsti cawquïritejj sinti maynir nuwjqui ucaruw säna:\n—¿Cunatsa jumajj masimaru uqham nuwjta? —sasa.\n14Ucatsti uca hebreojj Moisesarojj sänwa:\n—¿Qhitisa jumarojj nanac taypiru jilïrita uchtam, jan ucajj cunatejj walïqui, janis walïqui ucanac uñjiritsa? ¿Nayarojj jiwayañti munista, cunjämatejj masüru mayni egipcior jiwaycta uqhama? —sasa.\nMoisesasti uca arunac ist'asinjja wali ajjsarthapïna, egipcio jakeru jiwayatapsa yatipjjatapa amuyasina. 15Faraonasti, Moisesan mayni egipcior jiwayatap yatisinjja, jiwayañataqui thakayiriw qhithäna. Ucampis Moisesajj jan jiwayatäñ laycojja Egipto marcat sarawayjjänwa, ucat Madián sat chekaruw purïna ucan jacjjañataqui.\n16Uca Madián sat chekansti mä sacerdotew utjäna pakallko phuchani. Ucampis uca chekar purisinjja mä phuch'u jac'aruw kont'asïna. Ucatsti uca urojja uca sacerdotena phuchanacapaw jutapjjäna phuch'ut uma apsusa ovej umañanacaru phokharañataqui, ucata awquipan ovejanacapar umarayañataqui. 17Ucampis yakha awatirinacaw jutasina uca tawakonacarojj phuch'uta alisnucuña munapjjäna. Uqham uñjasinsti Moisesajj tawakonacatwa arjjatäna, ucatsti uma apsusaraquiw ovejanacapar umarayaraquïna. 18Ucampis cunapachatejj tawakonacajj awquipan ucaru cutt'anjjapjjän ucqhasti, Reuel sat awquipajja sänwa:\n—¿Cunatsa jichhürojj wali urut jutjjapjjta? —sasa.\n19Jupanacasti awquiparojj sapjjänwa:\n—Mä egipcio jakewa mayni awatirinacajj nanacaru phuch'uta jarc'asis jan wali lurquipana arjjatapjjetu, ucatsti juparaquiw uma phuch'uta apsusinjja ovejanacasaru umarayi —sasa.\n20Ucatsti awquejj phuchanacaparojj sänwa:\n—Jichhasti, ¿cawquincasquis uca jakejja? ¿Cunatsa sapaqui jaytanucuniwayapjjta? ¡Jawsanipjjam jiwasampi chica mank'asiñapataqui! —sasa.\n21Uqhamatwa Moisesajj uca tawakonacan awquipan utapan jacjjäna, ucatsti uca Reuel sat sacerdotejja Séfora sat phuchapampiw casarjjäna. 22Ucampis Moisesan warmipajja mä yokall wawa wawachasïna, ucatsti Moisesajj, wawaparojj Gersón sasaw sutichäna, saraquïnwa: “Nayajja janiw aca orakenquirïcti” sasa.\n23Jaya maranaca pasatatsti Egiptonquir reyejj jiwjjänwa. Ucampis israelitanacajja t'akhesisipcaquïnwa, ucatsti jupanacajja Diosansa ist'cayawa mayisipjjäna. 24Ucampis Diosajja jupanacan mayisitanacapa ist'asinjja amtasïnwa Abrahamampi, Isaacampi, Jacobompi cuna amtäwinacarutejj mantcäna ucanacata. 25Ucatsti Diosajj israelitanacar t'akhesir uñjasinjja, amuyänwa jan walt'añancapjjatapa.


VIDEO: Kunjams juyphi pachanx phisinakax junt’ukisipki? ‘kotatsus’ ukampiwa, jaqinak pachpaki · Global Voices Aymarata\n(es) ukan jaqukipiri\tPilar Cortés Cárcamo\nJaqukipäw uñt'ayata/apkatata 28 Jallu qallta phaxsi 2016 17:45 GMT\nAka blog ullart'apxañäni Malagasy, नेपाली, Español, Deutsch, বাংলা, bahasa Indonesia, Français, عربي, Ελληνικά, Italiano, English\nJapón markarux thaya pachaw purxatayna. Aka 24 urunak lakan paxsit saraxkipanxa, Tokio markax mayïr khunxatawiw 54 maran uñjatayna. Ukhamakipanx uka khunux janiw suyt’atäkataynati, jan ukhamakipansti uka khunux thaya pachanakaw Japón markar purinxi sataynawa.\nYaqha markanakanx thaya paxsinakax omnipresente aire acondicionado ukampix sarnaqapkakiniwa, Japón markayrix janjakiwa kunjamakitix calefacción central ukax Japón markan ukhamarak yaqha desarrollados markanakanx janiw ucht’atakiti. Ukhamatapatx walxa jaqinakax calefactores de queroseno ukhamarak kotatsu (ukax mä lawat tiwanar mä jathi mantamp janxatat ukhamarak manqhit mä calefactor ukamp junt’uptayañapatak ucht’atatawa) ukanakampiw junt’thapisipxi.\nKotatsu arux mä suma junt’urt’ayasirisä sasaw lup’t’ayasi, ukarx janiw jaqinakak walpin munaskiti. Phisinakans kotatsu ukax wali munatarakiwa, kunjamakitix walxkutiw phisinakar uka jank’ans uka manqhins patxans ikiskir uñjasi.\nJaponés Fundo sat blog ukax vídeo blog de YouTube Kagoneko (かご猫 Ｂｌｏｇ (かご猫 Ｂｌｏｇ, blog «Gato en una caja») ukanx ukja suma junt’urtasiwxatw yatiyäna. Vídeo blog ukax ñä sapürjamaw Japón markan phisinakxat ukhamarak , incluyendo gatos acurrucados bajo los kotatsus manqhin junt’urasiskir phisinakxats witiyunak uñajt’añatak apkant’arakitayna.\nUkhamakipanx Phisinakax calefactor queroseno ukampix junt’urt’asipxarakitaynawa. Nekobako blog ukaw uñacht’ayi:\nVídeo blog Nekokago ukar mant'apunim kuna jichha yatiyäwinakas utjaski taqi uka yatiñataki.


Hechos 22 - Holy Bible [Aymara Bible 1997] - (Hec 22)\n“Jilatanaca, uqhamarac awquinaca: Ist'apjjam cuntejj nayajj arsuscä ucanaca” sasa.\nHebreo arut parlir ist'asinsti, jupanacajj juc'ampwa amuct'jjapjjäna. Pablosti jupanacarojj sänwa:\n“Nayajj judiötwa. Cilicianquir Tarso marcan naciriraquïtwa. Ucampis aca Jerusalén marcanwa jilsuwayta. Gamaliel chacharaquiw nayarojj sum yatichawayitu awquinacasar churat leyiparjama. Take chuymajjampiraquiw Diosar sirviñar uchasta, cunjämtejj jumanacajj jichhürunacajj sirvipctas uqhama.\nNayasti pasïr maranacanjja Tatitun arquirinacaparojj wali arcnakerïyätwa jiwayañcama. Uqhamarac chachanacarus warminacarus caturasin carcelaruw uchantayirïyäta.\nSinagoganacan jilïrinacapasa uqhamarac take jilïri jakenacasa ucjja yatipjjaraquiwa. Jupanac quicpaw uqham lurañataquejj arunac churapjjetäna, Damasconquir judío jilatanacar caturaniñajjataqui. Uqhamaw uca marcar sarta, iyawsirinacar thakeri, ucat aca Jerusalenar apanisin jupanacar mutuyañataqui.\n“Cunapachatejj chica urjamäjjän ucqhajj, nayajj thaquinjam sarascäyäta. Damasco marcar jac'achcasinjja, acatjamatwa alajjpachat mä jach'a khanajj nayar khant'anitu.\nUcspachaw nayajj oraker liwnoktta. Ucatsti ist'aractwa mä aru aqham siri: ‘Saulo, Saulo, ¿cunats arcnakesta?’\nNayajj ucjjarojj sistwa: ‘Tata ¿qhitïtas jumajja?’ Jupasti situwa: ‘Nayajj qhitirutejj jumajj arcnakcta uca Nazaretanquir Jesusätwa’ sasa.\nNayamp chica saririnacasti uca khanjja uñjapjjaraquiwa. Ucatsti sustjasipjjaraquïnwa. Ucampis janiw ist'apcänti qhititejj parlquitän ucan arupjja.\nUcjjarusti nayajj jisct'aractwa: ‘Tata, ¿cuna lurañajjs munta?’ Tatitusti situwa: ‘Sartam, Damasco marcar mantam. Ucanwa take cunatejj lurañamäqui uc yatisïta’ sasa.\nUca khanasti nayarojj juyqh tucuyitu. Ucatwa nayamp chic saririnacajj amparat wayusin Damasco marcarojj puriyapjjetu.\n“Uca marcansti mä chachaw utjäna, Ananías sata. Jupasti Moisesan leyip wali sum phokheriraquïnwa. Take Damasconquir judionacas juparojj wali sumat uñt'apjjäna.\nUca Ananiasasti nay uñjiriw jutäna. Purinisinsti saraquituwa: ‘Saulo jilata, wasitat nayramajj uñj-jjpan’ sasa. Ucspachaw nayrajjajj uñj-jjäna, juparusti uñcataractwa.\nUcatsti jupajj saraquituwa: ‘Awquinacasan Diosapaw jumarojj nayratpach ajlltam jupan munañap uñt'añamataqui, uqhamarac qhititejj asquïqui ucar uñjañamataqui, ucatsti jupa quicpat ist'añamataquiraqui.\nJichhasti jumaw Tatitutjja khanañchäta take jakenacan nayrakatapana, cuntejj uñjctas ist'caractas ucanacata.\n“Cunapachatejj Jerusalenar cutt'awaycta ucqhajja, temploruw sarta oración luriri. Ucansti mä unañchäwi uñjta.\nUcapachaw Tatiturojj uñjta. Jupasti saraquituwa: ‘Janc'ac Jerusalén marcat mistum. Cuntejj nayjjat parlctas ucjja, janiw acanjja ist'apcätamti’ sasa.\nUcjjarusti nayajj saractwa: ‘Tata, jupanacajj yatipjjewa nayan take sinagoganacar sarirïtajja, uqhamarac jumar iyawsirinacarusa jawk'jasina carcelarojj apirïtajja.\nCunapachatejj jumat khanañchir Esteban sirvirimarojj jiwayapcän ucqhajja, naya quicpaw ucan sayt'atäscäyäta. Nayataquisti waliquiraquïnwa uqham jiwayapjjatapajja. Jiwayapquis ucanacan isinacapsa nayaraquiw uñjascaraquïyäta.’\nUcampis Tatitojj situwa: ‘Saram, nayajj jumarojj wali jayaruw qhitäma, jan judiöpquis ucanacaru’ ” sasa.\nAca horascamasti jakenacajj amuquiw Pablorojj isch'uquipjjäna. Ucatsti wali jach'at arnakañ kalltapjje: —¡Jiwpan aca jakejja. Janiw jacañapajj waquiscjjeti! —sasa.\nUqham arnakasisajj isinacap apsusisinwa thalarasipjjäna, uqhamarac lak'anacsa altoruw willtapjjäna.\nUqhamïpansti romano comandantejj Pablorojj cuartelaruw irpantayi. Ucansti jawk'jayañataquiw arsüna khanstayañapataqui, cunats jakenacajj uqham jupa contra arnakapjjäna uc yatjjatañataqui.\nCunapachatejj Pablojj niya chinuntatäjjän jawk'jatäñataqui ucqhajja, ucancquis uca capitanarojj Pablojj sänwa: —¿Jumanacajj munañanïpjjtati mä romano jaker jawk'jañataquejja, janïr juchap yatjjatcasinjja? —sasa.\nUc ist'asinsti capitanajj comandanter yatiyiriw sari, ucatsti sänwa: —¿Camachätasa? Aca jakejj romano jakëtaynawa —sasa.\nUcspachaw comandantejj Pablon ucar sarasin jisct'i: —¿Chekapunit jumajj romano jakëtajja? —sasa. Pablosti ucjjarojj sänwa: —Jïsa —sasa.\nComandantesti saraquïnwa: —Nayajj walja kollkempiw aca romano jakëñjja jicjjatta —sasa. Pablosti ucjjarojj sänwa: —Nayasti nacïwitpach romano jakëtwa —sasa.\nUc ist'asinsti Pablor jawk'jañataquïpcäns ucanacajj jupatjj jithektapjjewa. Comandantesa Pablon roman jakëtap yatisinjja, ajjsaränwa jupar preso catuntayatapata.\nComandantesti khepürojj cadenanac Pablot jararayasinjja jilïr sacerdotenacaruw tantachasiñapatac jawsayi, uqhamarac yakha jach'a jilïrinacarusa. Jupasti yatiñpun munäna, cunattï judionacajj Pablorojj juchañchapcän uca. Tantacht'asipjjëpansti Pablorojj jupanac nayrakataruw irpayäna.


Revillan warmipamp qullq jan yäpar apnaqatat mama Yañiquex yatiyawiyi\nLuis Revilla, Chukiyawu alcaldex "Yo soy mi primer amor" wakichäw ch'amachaski (Jamuqa: Opinión)\nBetty Yañíquez kamachirix kunjams Chukiyawu Alcaldíankirinakax “Yo soy mi primer amor” wakichäwir yanapañatak jan walinak lurapxatayna ukxat yatiyaskakiwa, uka wakichäwx Maricruz Riberaw apnaqaraki, jupax Luis Revillan warmiparakiwa.\nChukiyawu Alcaldían irnaqirinakaw Revillan warmipar yanapasipki, yaqha chiqanakaruw markasan puripxi, ukhamw yatxatawiyapxatayna.\n“Jichhax ‘Yo soy mi primer amor’ wakichäwitak wali jach’a globonakamp yaqha yänakamp alañatakix Alcaldían irnaqiriw jiskht’ir saratayna, jupax yamas irptañ chimpumpiw limxatatayna” sasaw mama Yañiquex Arriba Bolivia wakichäwin arsuwiyi.\nUka irnaqirinakax amtapampiw jan irnaqapki ukjax uka wakichäwin yanapir sarasipki sasaw Revillax walja kut arsuwiyi, ukhamarus uka irnaqirinakarux irnaqäwit ch’usasipxañapatakiw iyaw sasitayna sasaw mama Yañiquex sawiyi.\n“Uka irnaqirinakan Chukiyawu markachirinakan qullqip jan wal apnaqapxatapaw phiñaskaya. Yaqhip irnaqirix pä paylläwin kunaw uñsti, Alcaldíampit uka wakichäwimpita” sasaw mama Yañiquex llakt’at arsuwiyi./RAR


Tata Moralesax "Stefano Hotellier" yatiqañ utanw irnaqat Qucha Pampan luqtawiyi\nStefano Hotellier Yatiqañ Utan anatañ uta luqtkasa (UCP)\nEvo Morales Ayma, Bolivia Markan Jilïr Irpiripax anatañ utamp, yaq’añ utanakamp, uyump "Stefano Hotellier" Yatiqañ Utan luqtawiyi, Qucha Pampa municipiona. Ukanakx “Boliviax Mayjt’iwa, Evox Phuqhiwa” wakichäwiw lurayatayna.\n“Departamentonak mara phuqhapkipanx, irnaqatanak luqtañ yatitawa, ukhamarus markachirinakax kuns mayisipki ukaw uñt’ataraki”, sasaw sawiyi.\nPusi waranq waranq bolivianot jilampiw ukham irnaqayawiyapxatayna, ukham yatiyawiyapxi.\nYatiqañ utax jach’aptayasiskakiniwa, ukhamarus uraq irnaqañatak churapxita, sasaw markachirinakar sawiyi. Uka pachparakiw, alxañ utaw lurañatakiw qullqix churatäni, ukhamarus wawa uñjañ utaw ukan luratäñapa, sasaw sawiyi./RAR


Take cunsa chekaparuw lurañ munapjjtjja, janiw Tatitu nayrakatanacti jan ucasti jakenac nayrakatanraqui.\nCunäquipansa, mä suma irnakerjama Diosan nayrakataparu uñstam, jan cunatsa p'enkasiñani, chekaparu Tatitun arunacap parlasinaraqui.\nJan cuna manunïqui ucajj, janiw cunarus ajjsarquiti; jan wal sarnakeristi, jan waliwa tucusiraqui.\nCheka sarnaker jakenacarojj cheka cancañapawa irpi; c'ari sarnaker jakenacarusti c'ari cancañapawa tucji.\n Cheka testigojj cunatï chekäqui ucwa arsu; c'ari testigosti, c'aricwa ircati. Utjapuniwa parlatanacapampi mayniru usuchjirejja, ucampis yatiñan jakenacan arunacapasti mä kolljamawa. Qhititejj chek parlqui ucan arunacapajja wiñayataquiwa, ucampis qhititejj c'ari parlqui ucan arunacapajja mäquiwa chhaktawayjje. Ñankha lurir jakenacan lup'itanacapanjja c'ariwa utji; sumanquir jakenacan suma ewjja arunacapansti cusisiñawa utji. Asqui jakejj janipuniw cuna jan walt'añansa t'akhescaniti, ucampis ñankha lurir jakejja take jan walinacjja mayacwa catokani. Tatiturojj c'ari parlirinacajj ajjtasiyiwa, ucampis cheka parlirinacajja cusisiyiwa.\nCheka testigojj janiw c'arisquiti, ucampis c'ari testigojja c'arinaca arsu.\nSacrificionaca loktañata sipansa, juc'amp asquiwa Tatitutaquejj cheka cancañana sarnakañamajja.\nQhititejj cheka suma arunac arsqui ucajja, lacatsa suma jamp'atcaspa uqhamawa.\nCheka lurir jakejj jan walt'añatjja khespiyatäniwa, ucampis ñankha jakejja jan walt'añaruwa purini.\nAsqui jakejj qhuyapayasiñ chuymamp mayt'iriwa, chekap chuymampiw yänacap apnake.\nNayasti yattwa Diosajjay, jumajj chuymanaca uñantirïtama, ucatsti jumataquejj cheka cancañaraquiwa asquejja. Ucatwa, cheka chuymampi take acanac chursmajja. Jichhasti cusisitaw uñjaracta marcamajj acan tantachatäsina, walja ofrendanacapjja jumaruw churapjjtam.\n Ucjjarojj, jilatanaca, lup'ipjjam cunatejj chekäqui, cunatejj maynïr asqui uñjañäqui, cunatejj wali sumäqui, cunatejj k'omäqui, cunatejj muncañäqui, cunatejj aytat luräwinacäqui. Lup'ipjjam, take cunatejj sumäqui yupaychañataquïqui ucanacata. Cuntejj yatichapcsma ucanac lurapjjam, cuntejj ist'apctas uñjapcaraquistas uc lurapjjaraquim, sumancañ Diosasti jumanacampipunïniwa.\n Ucatpï: “Qhititejj jacañapar muni, ucatsti suma urunacan sarnakasiñ munaraqui ucajja, jan walinac parlañatjja amuyasiñapawa lacapajj c'arinac janiw parlañapäquiti; Jan wali lurañatjja jithektasjjañapawa, asquinac lurañapawa. Suman sarnakasiñ thakañapawa, uc arcañaparaquiwa. Tatitusti asqui jakenacarojj imiwa, mayisitanacapsa ist'araquiwa, ucampis jan wali lurir jakenacarojj janiw ist'quiti.”\n “Tatitojj sojjta jan walinacaruw uñisi; ucat juc'ampisa pakallkcama: Jach'a jach'a tucuñanacaru, c'ari parlañanacaru, jan juchani jake jiwayañanacaru, jan wali amtañanacaru, jan wali lurañanacaru mäqui sarañanacaru, c'ari ircatirit sarnakañanacaru, jila pura ch'ajjwañanacaru. “Munat wawajjay, chuymamarojj imapunim, awquiman, taycaman ewjja arunacapa, uqhamarac yatichäwinacapsa.


¿Kuna arutsa liytʼäta? Afrikáans Albanés Alemán Alemán bajo Aluro Amis Amárico Armenio Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Boulou Búlgaro Caboverdés Cakchiquel occidental Catalán Cebuano Checo Chichewa Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Chitonga de Zimbabue Chol Cibemba Cingalés Citonga Congo Coreano Criollo guadalupeño Criollo haitiano Criollo inglés de Belice Croata Damara Dangme Danés Diula Duala Edo Efik Embunda Endebele Endonga Enzema Eslovaco Esloveno Español Estonio Ewé Finlandés Fiyiano Fon Francés Ga Garífuna Georgiano Griego Guaraní Gujarati Gun Hausa Hebreo Herero Hiligaynon Hindi Hiri motu Holandés Húngaro Ibanag Ibo Ilocano Indonesio Inglés Ishan Islandés Isoko Italiano Japonés Kabiye Kannada Kaonde Kekchí Kikamba Kikuyu Kiluba Kiniaruanda Kirguís Kiribatiano Kirundi Kisonge Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Kyangonde Letón Lingala Lituano Luganda Lunda Luo Luvale Macedonio Malayo Malayálam Malgache Mam Mambue-Lungu Maratí Marshalés Maya Mazateco de Huautla Mingreliano Mixe del norte Mixteco (Guerrero) Mongol Moré Motu Ndebele (Zimbabue) Nepalés Ngäbere (o guaymí) Noruego Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Okpe Oromo Osético Otetela Pangasinán Panjabí Papiamento (Curazao) Persa Pidgin (oeste de África) Pidgin de las islas Salomón Polaco Ponapés Portugués de Brasil Portugués europeo Purépecha Quechua (Ancash) Quechua boliviano Rumano Ruso Samoano Sango Sepedi Sepulana Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Swajili (Congo) Tagalo Tai Tamil Tayik Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uzbeko Uzbeko (alfabeto latino) Vendal Vietnamita Waray-Waray Wolaita Xhosa Yao Yoruba Zandé Zapoteco (Istmo) Zulú Árabe Ñanya\nMÄ KUTEJJA, Jesusajj akham sänwa: “Katoqañat sipansa churañanwa jukʼamp kusisiñajj utji” sasa (Hech. 20:35). Uka wakiskir yatichäwejj Jehová Diosamp sum apasiñatakiw yanaptʼistaspa. ¿Kunatsa ukham sistanjja? Kusisit jakasiñatakejj kunaymanwa Jehová Diosajj churistu. Ukampis jiwasatï Jupar churañäni ukhajja, jukʼamp kusisitaw jakasiñäni. ¿Kunsa Jehová Diosar chursna? Proverbios 3:9 textojj akham siwa: “Taqe qamir kankañamampi jachʼañcham” sasa. Uka ‘qamir kankañanakajja’, tiemposa, kunanaktï lurañ yatktan ukanaka, chʼamasa, kunanakatï utjkistu ukanakäspawa. Ukanakamp Diosar yupaychañatak yanaptʼtan ukhajja, mä regalsa Diosar churksna ukhamawa, ukajj wal kusisiyistu.\nKunatï utjkistu ukanak Jehová Diosar churañ jan armañatakejj ¿kunas yanaptʼistaspa? Apóstol Pablojja, Diosar churañatakejj ‘sapa mayniw mä qhawqsa iraqtʼapjjañama’ sasaw Corinto markankir jilat kullakanakar säna (1 Cor. 16:2). Jakaskta uka cheqan kunjamsa donacionamampi yanaptʼasma uk yatiñatakejja, aka aynachankir recuadro uñjjattʼäta.\nYaqhep markanakanjja, janiw donacionanak Internet toqe churañajj utjkiti. Ukampis Internetan donate.jw.org uka cheqanjja, kunjamanakatsa donacionanak chursna ukaw qhanañchasi. Yaqhep markanakanjja, kunjamsa qollqemp yanaptʼsna uka toqet jisktʼanakar qhanañchañatakejj mä qellqataw utji.\nInternet toqew donacionampi yanaptʼsna\nDonate.jw.org sasaw mantañatak qellqtʼañama\nJW Library® sat aplicacionan “Donaciones” siski ukaruw chʼitjjtayañama\nMay kuti jan ukajj sapa kutiw akanakar donacionampi yanaptʼasma:\nkimsa uru jachʼa tantachäwinakataki\nmä uru jachʼa tantachäwinakataki


Génesis 3 - Holy Bible [Aymara Bible 1997] - (Gén 3)\nDiosasti take animalanac lurcatayna ucanac taypinjja catarejj wali ch'iqhïnwa take animalanacat sipansa, ucatsti warmiruw jisct'äna aqham sasa: —¿Uqhamajj Diosajj sapjjtamti: ‘Janiw cawquïri kokan achunacapsa mank'apjjätati’ sasa?\nWarmisti ucjjarojj saraquïnwa: —Cawquïri kokan achupatsa mank'asipcaquiristwa,\nchica taypincqui uca kokan achunacapacwa janejj mank'apquiristtejja. Diosasti sapjjaraquituwa: ‘Janiw uca kokan achupjja mank'apjjätati ni llamct'apjjätasa. Mank'apjjäta uqhasti jiwapjjataw’ sasa.\nCataristi warmirojj sänwa: —Janiw ucajj chekäquiti, c'ariwa. Janiw jiwapcätati.\nDiosajj yatiwa, cunapachatejj jumanacajj uca kokan achunacapata mank'apjjasma ucqhajj yatipjjasmawa cunatejj asquïqui, uqhamarac ñankhäqui ucanacjja, ucatsti Diosjamäpjjasmawa —sasa.\nUcspachaw nayranacapajj jist'artäna, ucatsti panpachaniw k'alaläsipcatap amuyasipjjäna. Uqhamasti higo kokan laphinacapwa ch'ucthapipjjäna, ucampiraquiw imjjatasipjjäna.\nDiosan huerto taypin tarde thayan sarnakasquiri ist'asinjja, chachampi warmimpejj huerton kokanac taypiru imantasiriw jaltjjapjjäna, jan uñjayasiñataqui.\nUcampisa Tatitu Diosajj jakerojj jawsänwa, ucatsti jisct'araquïnwa: —¿Cawquinctas jumajja? —sasa.\nJakesti saraquïnwa: —Huerton sarnakatam ist'ta, ucatsti ajjsarayätwa, k'alala uñjasitajj laycuw imantasjjaracta —sasa.\nUcatsti Diosajj jisct'änwa: —¿Qhitirac “K'alalätaw” sistamsti? “¿Janiw mank'ätati” siscsmas uca kokan achupatcha mank'ta? —sasa.\nJakesti saraquïnwa: —Nayar compañiritaqui churquista uca warmiwa uca kokan achup churitu, ucatwa nayajj mank'antta —sasa.\nUcatsti Tatitu Diosajj warmirojj jisct'araquïnwa: —¿Cunatsa uc lurta? —sasa. Warmisti saraquïnwa: —Catariw nayarojj c'arintitu ucatwa nayajj mank'antta —sasa.\nUcatsti Tatitu Diosajj catarirojj saraquïnwa: —Aca luratamatjja, take animalanac taypinjja maldicitäyätawa. Jichhat ucsarojj orakenjam katatnaktäta, lak'a mank'araquïta.\nOrakesti ch'aphinaca, uqhamarac jan walinacwa achurapïtam, ucatsti pampanquir kokanacan achunacapwa mank'apjjäta.\nSapüru mank'añamsti jump'imampiraquiw jicjjatäta, cuna lak'ata luratäctatejj ucar cutt'añamcama, lak'ätawa, lak'aruraquiw cuttäta —sasa.\nChachasti warmiparojj Eva sasaw sutichäna, jupajj take jaquirinacan taycapätap laycu.\nTatitu Diosasti animalanacan lip'ichipatwa isi luraraquïna chachampina, warmipampina ist'asiñanacapataqui.\nSaraquïnwa: “Jichhajj jakejj jiwasat maynïcaspas uqhamaw tucjje, cunatejj asquïqui, uqhamarac cunatejj ñankhäqui ucsa yatjjaraquiwa. Jichhasti capasaquiw jacañ kokan achupatsa mank'antaspa, uqhamat wiñay jacañataqui” sasa.\nUcatwa Dios Tatitojj jakerojj Edén huertotjja apsüna, ucatsti cuna lak'at luratäcäntejj uca orake irnakañapataquiw uscüna.\nEdén huertot jakeru apsjjasinsti, uca huertot inti jalsu tokerojj querubines sat angelanacwa Diosajj uscüna, ucanacasti mä akquir espada ayt'asitäpjjänwa, take toket muyuntapjjaraquïna, jan qhitis jacañ kokar puriñapataqui.


Global Voices Aymarata · Medios ciudadanos ukan qillqatanaka Aka tuqita Pakistán\nIsturyanaka Aka tuqita Pakistán 10 willka kuti phaxsi 2015\nPeshawar, Pakistán markan kawkhantï 132 wawar jiwayapkän mä machaq yatiqañ utaw ch'ujtaw sarantayaski Qillqiri Anushe Noor Faheem. · Citizen Media Peshawar por la Paz yatiqañ utax 6 uru llamayu phaxsin 2015 maran inawurasiwayi, amtäwipax religiones ukanak sartayañatakiwa, imill wawanakataki. Global Voices ukankirix maynimp maynimpiw arsukipt'i.\nMilitante talibán pakistaní jupax Malala ukatakiw mä carta abierta qillqt'i Qillqiri Sahar Habib Ghazi · Citizen Media Adnan Rasheed, Tehreek-e-Taliban de Pakistán uksam militantipaxa, mä carta qillqt'atayna ukanx akham sasa qillqt'atanwa, paquistaninkirinakax utanakaparuw sarxapxañapa madraza local ukan yatichay thaqhapxañapa sasa.\nUraqpachan sartasiwinak waraqt’ata “waranqanak sayt’asitapa” Qillqiri Claudia Blaser · Afganistán Kimsa warmitx mayniw ñanqhach jakañanx jikxatasi. Tunka pusin ur febrer phaxsit saraqkipan aka pä waranq tunka kimsan marana, mundpachan waranq jaqinakaw sartasiwapxi kunalaykutix jan walt’aw... 30 sata qallta phaxsi 2012\nPakistán: Mä motor ukax umampit aqti (funciona) ? Qillqiri Salman Latif · Citizen Media Mä ingeniero paquistaní ukasti sataynawa, mä k’añaskun motorapax umampiw sarnaqaspa sasina. Jichhürunxa, Pakistán markanx mä crisis energética ukaw utji, aka inventor motorata, medios sociales Agha... Global Voices Aymarata


Uqhamajj take maynipï Diosarojj luräwinacasat cuenta churañänejja.\nUcatpï jumanac purajj maynit mayniru juchanacamjja arsusipjjañamajja, ucatsti maynejj maynitaqui orañaparaquiwa uqhamata c'umaräjjañapataqui. Mä asqui jaken oracionapasti wali ch'amaniraquiwa.\nMoisesan leyip jan yatcasin jucha lurapquis ucanacajj janiw uca leyirjam juchañchatäpcaniti, ucampis Moisesan leyip yatcasin juch luririnacajja, uca leyirjam juchañchataraquïniwa.\nUqhamajj ch'amañchasipjjam maynit maynicama, cunjämtejj jichhas lurapctas uqhama.\nLeyejja mutuñacwa apani, ucampis cawquintejj jan leyejj utjqui ucanjja janiraquiw cunas ley contrajj utjquiti.\nMaynit maynicama, Diosar ajjsartasina purapat ist'asirïpjjam.\nInampisa nayajj mä jucharar jake toke juchañchäwi aru arsurista jupan jiwañapataqui, ucatsti jumatejj jan jupampi parlcäta amuyt'asiñapataqui ucat uca jan wali jacäwipa apanukoñapataqui, ucatjja janitejj amuyt'ascani, uca jucharar jakejj juchap laycuw jiwascani, ucampisa nayajj jumaruw wayt'äma jupan jiwatapatjja.\n Nayasti sapjjsmawa, taripäwi urunjja take jakenacaw uñstapjjani jan cuna asquitac arunac parlatanacapatsa. Jumasti arsutamarjamaw uñjatäyäta juchanïtamsa, jan juchanïtamsa.”\n Jilatanaca, jumanacatejj mayniru jucharu tincut jicjjatapjjsta ucajja, jumanacajj Diosanquirinacjamajj yanapt'apjjañamaw jupan sayt'asiñapataquejja. Ucsti llamp'u chuymampi lurapjjañamawa, take amuyumpi, jan jumapachpa juchar jalantañamataqui. Yanapt'asipjjam maynit maynicama take cuna apañanacanjja, uqhamanwa Criston leyip phokhapjjäta.\nNayajj yuritajjatpach juchan muyuntatätwa; taycajjan puracapatpach juchanïtwa.\nTatit Jesucristow jacañap loktasiwayi uca tokew juchanacasajj perdonatäjje, janiw jiwasan juchanacasacti, jan ucasti take aca orakpachan juchanacapa.\n Cuntejj aca oraken t'akhesipctan ucanacajj janiw cunäquisa, tucusiriquiwa. Ucat sipan mä jach'a asqui jilarquirir wiñay cusisiñwa apaniraquejja. Janiraquiw jiwasajj cuntejj uñjctan ucar chuymjja churctanti, jan ucasti cuntejj jan uñjctan ucaruwa catuyasipjjtanjja. Cunatejj uñjasqui ucanacasti tucusiriquiwa, ucampis jan uñjasqui ucanacasti janiw tucusirïquiti jan ucasti wiñayataquiwa.\nUqhamasti jichhajj c'arinacjja jan parlcjjapjjamti; sapa maynis jake masinacamarojj cunatejj chekäqui ucac parlapjjam, takenis mä sapa cuerpon luriripaquïtanwa.\n [4-5] Mä urusti Joasajj sacerdotenacarojj sänwa: “Jumanacajj apthapipjjam Tatitun temploparu apanipqui uca take ofrenda kollkenaca, sapa maynita cutsuyata kollkenaca cunjämatï mayitäcäna ucar phokhasa, uqhamarac sapa maynisa chuymaparjama Tatitun utaparu take kollke apanqui ucanacaraqui. Ucatsti imata kollkenaca apnakerinacar mayipjjam, templona take cunanacatejj waquisqui asquichaña ucanac lurayapjjañapataqui. ***\nDiosajj alajjpach tantachasïwin sayt'asïna, angelanacan muyuntataw taripirinacarojj taripäna:\nNayajj khanañchapjjsmawa: Jumanacajj diosäsipcamsa, takpachanis Alajjpachanquirin wawapäsipcam,\n Mä urojj Tatitun ucaruwa uñstiri jutapjjäna alajjpachanquir Diosan sirvirinacapajja, jupanacampi chicasti Supayajj jutaraquïnwa. Ucatsti Tatitojj Supayarojj jisct'änwa: —¿Cawquitsa jumajj jutta? —sasa. Supayasti saraquïnwa: —Nayajj orake maysat maysa muytanïwitwa jutascta —sasa. Ucat Tatitojj Supayarojj saraquïnwa: —¿Job sat sirvirejjaru uñjaniwaytati? Janiw qhitisa orakenjja utjquiti jupjama cheka, asqui jakejja, jupasti janipuniw qhitirus ñankha lurañ munquiti —sasa. Ucjjarusti Supayajj saraquïnwa: —Jupajj janiw inaqui jumaru sirvctamti. Jumajj janiw qhitina juparu llamct'añapsa munctati, janiraquiw familiaparusa, cuna yänacapatejj utjqui ucanacarusa. Jumasti take luratanacaparojj bendiciractawa, ucatwa jupajj orakenjja walja uywanacani kamir jakejja. Jichhasti cunanacapatejj utjqui ucanacjja apakjjam ucapachaw uñjäta cunjämtejj juman ajanumaru ñankha arunacampi maldecïtam ucjja. Diosasti Supayarojj saraquïnwa: —Uqhamajja waliquiwa, jichhasti Job chachan take yänacapampejj cunjämarutejj muncta uqhamaru luram. Ucampisa juparojj jani cuna jan walinacsa luramti —sasa. Ucatsti Supayajj Diosan nayrakatapatjja sarawayjjänwa.\n Yakha urusti Tatitun ucaruw uñstiri jutapjjäna, alajjpachanquir Diosan sirvirinacapajja, jupanacampi chicasti Supayajj jutaraquiquïnwa. Ucatsti Tatitojj Supayarojj jisct'araquïnwa: —¿Cawquitsa jumajj jutta? —sasa. Supayasti saraquïnwa: —Nayajj orake maysat maysa muytanïwitwa jutascta —sasa. Ucat Tatitojj Supayarojj saraquïnwa: —¿Job sat sirvirejjaru uñjaniwaytati? Janiw qhitisa orakenjja utjquiti jupjama cheka, asqui jakejja, jupasti janipuniw qhitirus ñankha lurañ munquiti. Ucampis jumajja ina ch'usatsa yänacapsa, uywanacapsa tucjaychista; jupajja uqhama luratas janiw mayjt'asquiti, sarnakäwipasa pachpaquïsquiwa —sasa. Ucat Supayajj Tatiturojj saraquïnwa: —Mayni jaketaquejja janchipatejj waliquïscchi jan cuna camachata ucajja take cunasa waliquïsquiwa. Ucampis mä jakejja jacañapa khespiyasiña laycojja cunsa luraquispawa. Jichhasti janchiparu llamct'am, ucatsti ucapachaw uñjäta cunjämtejj juman ajanumaru ñankha arunacampi maldecïtam ucjja —sasa. Ucat Diosasti Supayarojj saraquïnwa: —Waliquiwa, jichhasti jupampejj jumajja cunjämtejj muncta uqhamaru luram, ucampis jacañapaqui jan apakamti —sasa. Ucatsti Supayajj Tatitun ucata mistuwayasinjja, Job chacharojja jan kollcaña llejjti usumpiw usuntayäna. Ucatsti uca llejjti usojja cayuta, p'ekecamaw catuntäna.


Hechos 9 - Holy Bible [Aymara Bible 1997] - (Hec 9)\nUcchañcamasti Saulojj janiw amuct'cänti Tatitun arquirinacap contra parlañjja —Jiwarayapunïwa —sasa. Ucatwa jilïr sacerdoten ucarojj saräna.\nJupasti uca jilïr sacerdotetjja arsüwinacapwa mayiraquïna Damasconquir sinagoganacar sarañataqui, ucan Cristor arquir jakenacar thakañataqui. Jicjjatasinsti, warminacsa, chachanacsa catuntasina Jerusalenar preso apaniñataquiw amtäna.\nUcampis thac sarcasinjja, niya Damasco jac'ar purcasajja, acatjamatwa mä jach'a khanajj jupar khant'äna. Uca khanasti alajjpachatwa jutäna.\nUcspachaw Saulojj oraker jaknoktäna. Ucatsti ist'araquïnwa mä aru jupar sasquiri: —Saulo, Saulo, ¿cunats arcnakesta? —sasa.\nSaulosti ucjjarojj saraquïnwa: —Tata, ¿qhitïtas jumajja? —sasa. Ucatsti uca arojj saniraquïnwa: —Jumajj qhitirutejj arcnakcta uca quicpa Jesusätwa. Wali ch'amaw jumataquejj nayataqui sayt'añamajja. [Juma pachpaw chhojjriñchjastajj cunjämtejj mä vacajj mä ari puntan fierror mat'akt'asajj jupa pachpa chhojjriñchjasejj uqhama —sasa.\nSaulosti ucapachajj ajjsarañat wali qhathatisaw juparojj säna: —Tata, ¿cuna lurañajjsa munta? —sasa. Tatitusti juparojj sänwa:] —Sartam, marcar mantaraquim, ucanwa cunatejj lurañamäqui uc yatisïta —sasa.\nSaulomp chic sarapcän uca jakenacasti wali sustjatäpjjänwa, uca ar ist'asina, ucampis janiw qhitirus uñjapcänti.\nSaulosti oraket sarthapisinjja uñatatasiwa, ucampis janiw cuns uñjcänti. Juparojj amparapat catthapisinwa Damasco marcarojj irpjjapjjäna.\nUca marcansti quimsüruw jan cuns uñjcänti. Janiraquiw mank'cänsa ni umcaraquïnsa.\nUca Damasco marcansti Tatitur arquir mä jakew utjäna, Ananías sutini. Uca jakeruw Tatitojj uñstäna: —¡Ananías! —sasa. Jupasti sänwa: —Tatay, acancasctwa —sasa.\nTatitusti juparojj saraquïnwa: —Jichhajj janc'aqui saram, Derecha sat calleru. Ucatsti Judasan utapan Tarsonquir mä jaker thaktam, jupasti Saulo sutiniwa. Jupajj oración lurascaraqui.\nUcatsti samcanjamwa mä Ananías sat chachar uñji. Uca Ananiasaw mantasin amparapamp jupjjar lokjjati, nayranacapajj uñj-jjañapataqui —sasa.\nUqham ist'asinsti, Ananiasajj sänwa: —Tatay, nayajj uca jaketjja walja jakenac toket ist'ta, kawkha jan walinactejj juman arquirinacamarojj Jerusalenan lurqui ucanacjjata.\nJichhas jupajj ucaruw jutascaraqui, jach'a sacerdotenacan arsutanacapampi, Tatitun take arquirinacapar catuntañataqui —sasa.\nUcampis Tatitojj Ananiasarojj sänwa: —Sarascaquim, nayaw juparojj ajllista nayjjat parlañapataqui yakha marcanquirinacaru, reyinacaru, israelit jakenacampiru.\nNayaraquiw juparojj uñachayä kawkha t'akhesiñapatejj naya laycu jupan utjqui uca —sasa.\nUcspachaw Ananiasajj saräna cawqhanccäntejj Saulojj uca utaru. Mantasinsti, amparapwa jupjjar lokjjati saraquiwa: —Saulo jilata, thaquin uñstctamjja uca Jesusaw qhitanitu, juman wasitat uñj-jjañamataqui, uqhamarac Kollan Ajayun phokt'atäñamataqui —sasa.\nUcspacharaquiw Saulon nayranacapatjja chawlla q'ilinacjama willirtjjäna. Ucatwa jupajj wasitat uñj-jjäna. Sartasinsti, bautisatäjjaraquïnwa.\nMank'jjasinsti, jupajj ch'amanëjjänwa, ucatsti Tatitun arquirinacapampejj mä kawkha urunacaraquiw Damascon kamarawayäna.\nUcatsti Saulojj sinagoganacanjja Cristotwa parlañ kalltäna: “Jesusajj Diosan Yokapaw” sasa.\nTake jupar ist'irinacasti muspharasipjjänwa. Ucatsti sapjjaraquïnwa: —¿Janit acajj Jerusalenan Tatitur iyawsirinacar arcnaker jakëqui? ¿Janiraquit jupajj acar jutqui jupanacar ñach'antat apañataqui jilïr sacerdotenacan ucaru? —sasa.\nUcampis Saulojj juc'amp ch'amampiw arsüna, Jesusajj Diosan Yokapätapa khanañchasa, Damasconquir judionacar mayjt'ayañcama.\nWalja urunaca khepatsti, judionacajj Saulor jiwayañataquiw arust'apjje.\nUcampis Saulojj uca judionacan amtäwinacapjja yatisïnwa. Uca judionacasti uruy arumaw marcan jach'a puncunacapanjja suyapjjäna jupar jiwayañataqui.\nUcatsipana Tatitur arquirinacajj Saulorojj mä jach'a canastar uscuntasinwa, mä arumajj marca ankäjjar warcukapjje. Uqhamatwa jupajj jaltjjäna.\nJerusalenar purisinsti, Saulojj Tatitun arquirinacapampiw jiquisiñ munäna. Ucampis takeniw juparojj ajjsarapjjäna, jupanacasti janiraquiw amuyapcänti Saulon Tatitur iyawsatapjja.\nUcatwa Bernabeajj jupar irpäna apostolonacan ucaru. Jupanacarusti yatiyaraquïnwa aqham sasa: Saulojj Tatituruw thaquin uñjatayna, Tatitusti juparojj parlaraquitaynawa. Ucatsti jupajj Damasco marcanjja Jesusan sutiparu jan ajjsarasaw parlaraquitayna, sasa.\nUcatsti Saulojj Jerusalenanwa kheparäna. Jupanacamp chicaraquiw sarnakäna.\nJilatanacasti uc amuyasinjja Saulorojj Cesarearuw irpjjapjje. Ucatsti Tarso marcaruraquiw qhitjjapjjaraqui.\nUcapachasti jach'a samarañaraquiw iglesianacanjja utj-jjäna, Judeana, Galileana, uqhamarac Samariana. Jupanacasti wali ch'amaniraquiw tucjjapjjäna. Tatitur ajjsarasaraquiw sarnakapjjäna. Uqhamatwa Kollan Ajayun ch'amapampejj waljaniptapjjaraquïna.\nCunapachatï Pedrojj iyawsirinacar tumpir sarnakcäna ucapachajja, uñjt'aniraquïnwa Lida marcanquir iyawsirinacaru.\nUcanwa Eneas sat jakerojj jicjjatäna. Jupasti quimsakallk maraw iquiñancatayna, suchurnucstata.\nPedrosti uqham uñjasajj sänwa: —Eneas, Jesucristow c'umaraptaytam. Jichhasti sartam, iquiñam apthapisjjam —sasa. Eneasasti ucspachaw sartjjäna.\nUcsti Lida marcanquir take jakenacaw uñjapjjäna, uqhamarac Saronanquirinacasa. Ucatsti nayra jan wali amuyunacap apanucusinjja, Tatituruw arcjjapjjäna.\nUcürunacansti Jope marcanjja Tatitur arquir mä warmiwa utjäna, Tabita sutini, griego arunjja, Dorcas satawa. Uca warmisti asqui lurirïnwa, pobrenacar yanapt'iriraquïnwa.\nUcürunacasti Dorcasajj usuntjjasinjja, jiwjjänwa, ucatsti amayap jarekasinjja, altos pataruw apcatjjapjjäna.\nJope marcajj Lida jac'ancaquïnwa, Pedrosti Lida marcancascänwa. Iyawsirinacasti uc yatisinjja, pani chacharuw qhitapjjäna, Pedror jawsaniñapataqui: “Janc'ac jutam Jope marcaru” sasa.\nPedrosti takeniruw ankar qhitsu. Ucatwa quillt'asisin Diosat mayi. Jiwat warmir uñjjatasinsti saraquiwa: “¡Tabita, sartam!” sasa. Ucspachaw warmejj uñatati, Pedror uñcatasinsti, kont'asiwa.\nPedrosti amparat waytasinwa sayt'ayi. Ucatsti iyawsirinacampir ijma warminacampir jawsasinjja, jacquirwa catuyjje.\nUcasti Jope marcpachanwa yatisïna, ucatsti waljaniraquiw Tatitur iyawsapjjäna.\nPedrosti mä kawkha urunacaraquiw uca marcan kamaräna lip'ichinacamp lurir Simonan utapana.


1 Corintios 3 - Holy Bible [Aymara Bible 1997] - (1Cor 3)\nTake ucanacatsti jilatanaca, janiw jumanacarojj Ajayun irpata jakenacarjama parlapcäyäsmati, jan ucasti aleka jakenacarjamaquiwa parlapjjäyäsma, Tatitu tokenjja wawanacäpcasmas uqhama.\nCunjämtï mä asu wawarojj lechequi churatajja mank'a lantejja, uqhamaraquiw jumanacarojj juc'a yatichäwinacaqui yatichapjjsma, janïraw ch'ama yatichäwinacjja catokerjamäpcäyätati. Jichhas janïraw uca jach'a yatichäwinacjja catokapcasmati.\nCunapachatï jumanacat maynejj “Nayajj Pablonctwa”, maynisti “Nayajj Apolosanctwa” saraqui ucapachajja, mayni jakenacjamaquïsipcaractawa.\n¿Qhitiraqui Pablosti? ¿Qhitiraqui Apolosti? Diosan sirviripaquïpjjewa, jumanacajj jupanac tokracwa Tatitur iyawsapjjtajja. Sapa maynis nanacarojj cuntï Diosajj: “Luram” sapquitu ucacracwa lurapjjta.\nNayaw satantta, Apolosasti ucaruw umampi karpjjataraqui, ucampis Diosawa jiltayaraquejja.\nUqhamajj yapuchirisa, karpirisa janiw cunäquisa, jan ucasti qhititï jilayqui uca Diosaw jach'ajja.\nYapuchirisa, karpirisa mayaquiwa, Diosajj sapa mayniru luräwipatjam churcchini ucasa.\nNanacajj Diosar sirviñanjja mayaquïpjjtwa, jumanacasti Diosan yapupäpcasmas uqhamäpjjtawa, mä utar uñtatäpjjaractawa, uca utjja Diosas utachcaspa uqhama.\nNayajj uca utanjja mä uta luririmpi uñtatätwa, Diosaraquiw nayarojj uca utan kalltapjja uchayitu, ucjjarusti yakhanacaraquiw perkjja perkascaraqui. Ucampis sapa mayniw amuyasiñapa cunjämsa uca uta perkasqui ucjja.\nJaniraquiw jichhajj qhitis yakha cimiento kaljja uchcaspati. Uscutäjjewa, ucasti pachpa Jesucristowa.\nSapa maynin luräwipasti taripañ urunwa sum uñstjjani. Uca urojj ninampiwa sapa maynin luräwipajj yant'atäni, uca ninaraquiwa khanstayani cunjämas sapa maynin luräwipajj ucjja.\nMaynin luräwipatejj uca ninan jan naqhantcani ucajja, pago catokani luratapatjja.\nMaynitejj uca Diosan templop t'unjanejja, Diosajj juparojj t'unjaraquiniwa. Diosan templopasti kollanawa, uca templosti jumanac pachpäpjjaractawa.\nJan qhitis jupapacha sallkjaspati. Maynitejj take cunsa yatitapa amuyaschejja, jan cunsa yatirjamaw tucuñapa, uqhamata chekpachansa yatiñan jake tucuñapataqui.\nAcapacha yatiñ cancañasti Diosataquejj lokhe cancañawa. Diosan Arupasti saraquiwa: “Diosajj yatiñan jakenacarojj jupanacan pachpa sallka chuymampi amtatanacaparuw jalantayi.”\nMayawjansti saraquiwa: “Diosajj yatiwa acapach yatiñan jakenacan amtatanacapajj jan cunataqui asquïtapa.”\nUcatpï jan qhitis jach'a jach'a tucuñapäquitejja mä jaker arcatapatjja, take cunas jumanacancasquiwa.\nPablos, Apolosas, Pedros, acapachas, jacañas, jiwañasa, jichhürus, kharürusa jumanacanquiwa.\nJumanacasti Cristoncapjjaractawa, Cristosti Diosancaraquiwa.


Nehemías 9 - Holy Bible [Aymara Bible 1997] - (Neh 9)\nUca pachpa phajjsïri pä tunca pusini urunaca sarakataru ucqhajja, israelit jakenacajja tantachasipjjänwa ayunañataqui; jupanacasti isthapisipjjänwa chhanqha isinacampi, uqhamarac p'eke patanacaparusa lak'ampiwa willjjatasipjjäna.\nUcatsti jaya marcat jutir jakenacat jithektasinjja, sayt'asisinwa juchanacapa arsusipjjäna, uqhamarac nayra awquinacapan juchanacapatsa.\nJupanacajj uca pachpancasipcäna ucqhasti, quimsa horawa Tatit Diosan leyi libropajj leet'asïna takenin uñjcata, uqhamaraquiw yakha quimsa horaraqui juchanacapa arsusipjjäna, uqhamarac Tatiturus yupaychapjjaraquïna.\nUcatsti levita chachanacasti Jesúa, Binuy, Cadmiel, Sebanías, Buni, Serebías, Bani, uqhamarac Quenani ucanacajja plataforma patjjaruwa maqhatapjjäna, ucatsti jach'atwa Tatit Diosaparu art'apjjäna.\nUcatsti levita chachanacajj Jesúa, Cadmiel, Binuy, Hasabnías, Serebías, Hodías, Sebanías, uqhamarac Petaías ucanacajj sapjjänwa: —Sartasipjjam, ucatsti wiñayan wiñayapatac jaquir Tatit Diosamaru yupaychapjjam. ¡Tatitusti bendicitäpan, uqhamaraqui jach'a kollan sutipasa jach'añchatäpan! —sasa.\n“Juma Tatit Diosaraquiw Abramarus ajllisiractajja; jumaw caldeonacan marcapana Ur sat chekata apsuniractajja, ucatsti Abraham sutimpiraquiw suticharactajja.\nJumasti uñjtawa jupajj jumar iyawsatama, uqhamarac jupampejj mä suma amtäwiruw mantapjjtajja; juman churañamataqui jupat sarakeri jakenacaru cananeonacana, hititanacana, amorreonacana, ferezeonacana, jebuseonacana, uqhamarac gergeseonacana orakenacapa. ¡Ucatsti jumajj phoktawa arsutamarojj, jumajj wiñay phokhañpuni yattajja, uca laycu!\nJumajj uñjtawa cunjämsa nayra awquinacajjajja Egiptona t'akhesipjjäna ucjja, uqhamarac ist'aractawa llaquisiñ horasan parlasitanacapjja Mar Rojo sat kota jac'ana.\nJumasti wali muspharcaya jach'a luräwinacwa Faraonataquejj lurtajja, uqhamarac sirvirinacapataquisa, marcapanquiri take jakenacapataquisa, jumajj amuyastawa cunja jach'a jach'a tucuñampisa israelita jakenacarojj apnakapjjäna uca laycu. Uqhamatwa jach'ar aytatätajja cunjämatejj jichhürunjama.\nJupanacan nayrakatapanjja kotsa payaruwa jaljtaytajja, ucatsti jupanacajj uca chekjja waña orakenjam maqhatapjjäna; ucatsti jupanacar arctirinacarojja kota mankheruraquiw utjantaytajja, cunjämatï mä kalajj uma mankheru utjantqui uqhama.\nUcatjja urojj irpäyätawa mä kenayampi, arumasti mä ninampiraqui, cawquinjamtï sarapjjañapäqui uca thaquipa khant'ayañataqui.\n“Ucatjja Sinaí kolluruwa sarakaniractajja, uqhamarac jupanacampiraquiwa alajjpachatpacha parlaniractajja; jupanacarusti churtawa suma asqui arsüwinaca, cheka yatichäwinaca, uqhamarac leyinaca, suma camachi arunacampi.\nJupanacarojj yaticharactawa samarañ uru jumatac imapjjañapataqui, ucatjja Moisés sirvirim tokejj churaractawa camachi arunaca, leyinaca, uqhamarac yatichäwinaca.\nUcatjja mank'at awtjatäpcäna ucqhasti alajjpachatwa t'ant'a churaniractajja sist'asipjjañapataqui, uqhamarac umat pharjatäpcäna ucqhasti karkatwa uma jalsuyarapïyätajja umt'apjjañapataqui. Ucatjja arsüyätawa cawquïr oraktejj churañataqui parlcayäta ucar mantapjjañapataqui.\n“Ucampisa nanacan nayra awquinacajjajja jach'a jach'aw tucupjjäna, chuymanacapsa kalarayasipjjäna, ucatjja janiw camachi arunacamarojja ist'apcänti.\n“Jupanacajja mä vaca kallsa metal umatatayasa lurasipcchïna, uqhamarac sapjjäna uca vaca kallojj jupanacan Egiptot apsunir diosapätapsa, uqhamarac juma tokes jan walinaca lurapcchïna ucasa,\njumajj jach'a qhuyapayasiñama laycojja, janiw wasarana jaytanucctati. Jupanacan thaquipanjam uru jornala irpañataquejja, kenayajja janiw jupanacat sarakcänti, janiraquiw ninasa arumajja ch'amact'cänti thaqui sarañapanjja.\nUcjjarusti jumajj jupanacarojj churtawa suma ajayuma jupanacar yatichañataqui; janipuniw maná t'ant'jja mank'añapataqui pist'aycäyätati, uqhamarac umsa churäyäta pharjatäpcäna ucqhajja.\nWasaranjja pusi tunca marawa mank'añjja churäyätajja, uqhamarac ucatjja janipuniw cunsa jupanacataquejja pist'aycäyätati; janiraquiw isinacapas thanthascänti, ni cayunacapas p'usuntcaraquïnti.\n“Jupanacarusti catuyäyätawa marcanacsa, uqhamarac jakenacapsa, ucatjja jupanacaruw orakjja jalanokäyäta, uqhamaraqui jupanacajj catuntasipjjänwa Hesbón sat orake, ucasti Sehún sat reyin orakepänwa, uqhamarac Basán, Og sat reyin orakeparaqui.\nJupanacarojj walja wawaninacaruwa tucuyäyätajja cunjämatï alajjpachana warawaranacajj walja utjqui uqhama, ucatjja irpäyätawa cawquïr oraktejj nayra awquinacaparu arscäyäta churañataqui uca orake catokasipjjañapataqui.\nUqhamarac jupanacajj Canaán oraker mantasinjja catuntasipjjänwa orakenaca. Jupanacan nayrakatapanjja uca oraken jaquir jakenacarojja jisc'aruwa tucuyaractajja, uqhamarac reyinacaparusa, ucatjja amparanacaparusa catuyaractawa uca orakenquir jakenaca, jupanacampi cuntejj munapqui uqhamar lurapjjañapataqui.\nUqhamaraquiw catuntasipjjäna nuwasiñataqui perkampi muyuntata marcanacsa suma yapuchaña orakenacsa, suma yänacan phokt'ata utanacsa, phujunacsa, uva yapunacsa, olivo yapunacsa, uqhamarac yakha achuri alinacsa. Ucatjja mank'apjjänwa sist'asiñcama, liq'intapjjaraquïnwa, uqhamarac wal cusisipjjaraquïna juman jach'a munasiñamata.\n“Ucampis jupanacajj jan ist'asirinacäpjjänwa, juma contraw tucupjjäna, uqhamarac leyimarusa jisc'achapjjaraquïnwa. Ucjjarusti jiwayapjjänwa profetanacamarojja jupanacar juchañchatapata jumar cutt'anjjañapataqui, ucatjja jach'a juchanacwa juma nayrakatan lurapjjäna.\nUcatwa jumajj uñisirinacapan amparanacaparojj catuytajja jupanacar t'akhesiyapjjañapataqui. Ucatsti jupanacajj uqham t'akhesiyatäsinwa jumarojj yanapa mayipjjtamjja, ucampis jumajja jach'a qhuyapayasiñama laykojja, alajjpachatpachwa ist'tajja; ucatjja churtawa jakenaca t'akhesiyiripan amparapat khespiyapjjañapataqui.\n“Ucampisa jupanacajja mä juc'a samaraña jicjjatasinjja, wastatampiwa cutt'apjjäna juman nayrakatamana jan walinaca lurañataqui; ucatwa uñisirinacapan amparanacapar catuytajja jupanacar apnakapjjañapataqui. Ucatjja wastatampiwa yanapa mayipjjäyätam, ucampis jumajj jach'a qhuyapayasiñam laycojja alajjpachatpachwa ist'äyätajja, jupanacaru walja cuti khespiyasina.\nJumasti jupanacarojj ewjjt'äyätawa leyinacama phokhapjjañapataqui; ucampis jupanacajja walicjamacwa amuyasipjjäna, ucatsti janiw arunacamarojja ist'apcänti. Ucatsti jupanacajj janiw phokhapcänti camachi arunaca, qhitinacatejj phokhasina jacaña jicjjatapjjañanacapäcäna ucjja; jupanacajj juma contraw tucupjjäna, uqhamarac chuymanacapa kalarayasisa janiw ist'apcänti.\nWalja maranacawa jupanacarojj pacienciampi uñch'uctajja, ucatsti ajayuma tokes ewjjt'aractawa, uqhamarac profetanacam tokesa; ucampis janiw ist'apcäyätamti, ucatwa catuyaractajja aca orakenquir jakenacan apnakapjjañapataqui.\nUcampis jach'a qhuyapayasiñama laycusti janiw take tucjctati, ni jaytanuccaractasa; jumajja suma qhuyapayasiri Diosätam laycu.\n“Uqhamasti nanacan jach'a Diosajja, take ch'amani uqhamarac ajjsarcañaraqui, ucatsti sumancäwir mantatamsa, munasiñamsa imtawa, jichhajja uñjamaya aca jan walt'añanacajja jutqui reyinacajjarusa, jilïrinacajjarusa, sacerdotenacajjarusa, profetanacajjarusa, uqhamarac nayra awquinacajjarusa, ucatsti take marcpacharusa, Asiriana reyinacapan urunacapatpacha jichha urucama.\nUcampis jumajj chekapätawa take cunanacatejj nanacjjaru jutcäna ucanacatjja; jumajja take phokhañamampiwa phokhäyätajja, ucampis nanacajja cunatejj jan walïqui ucwa lurapjjäyäta.\nJaniwa reyinacajjasa, jilïrinacajjasa, sacerdotenacajjasa, ni nayra awquinacajjasa phokhapcänti leyimjja, ni camachi arunacamarusa ist'apcaraquïnti, uqhamarac ewjjcta uca arunacamarusa.\nJupanacajj munañanëjjasinjja uqhamarac walja yänacsa churcäyäta ucatsa, uqhamarac jach'a yapuchaña suma oraksa churcäyäta ucatsa, janiw jumarojj yupaychapctamti, jan wali luräwinacapsa apanucupcaraquiti.\n“Jichhajj uñtanipjjeta, nanacajj esclavo tucuyatäpjjtwa, cawquïr oraktejj nayra awquinacajjaru churcta, achunacapata, utjirinacapata mank'asipjjañapataqui ucana.\nCunanacatejj walja achqui ucanacajja reyinacataquiquiwa, nanacjjaruwa uchtajja juchanacajj laycu, jupanacasti khoru cancañampiwa apnakapjjetu nanacsa, uqhamarac uywanacajjsa. Ucatwa nanacajj wali llact'asitäpjjta.”\n“Take acanacwa nanacajj arsupjjta phokhañataqui aca kellkata toke, uca arust'äwi kellkatarusti firmapjjewa jilïrinacajja, levitanaca, uqhamarac sacerdotenacampi.”


Qalamarka Ayllu - Wikipedia\nNayra Qalamark ayllux 1910 maran suxta jaqimpikiw chhijnuqasiwayatayna. Ukatx markjamax pusi jak’apur ayllunakampiw utt’ayasiwayxatayna. Chukiyaw jach’a markatx Qalamarkax janirakiw wali jayankkiti. Nayrapachax uksar sarañatakix janiw kuna jisk’a kañaskunakas utjirïkänt sapxiwa. Ukjamïpanx Qalamarkan jakasirinakax q’ipinakapx qala kayutkamakw khumnaqapxirïtayna.\n1 Asint Pacha\n2 Mark irpirinaka\n3 Achunakamp Uywanakampi\nAsint Pacha[trukaña | chimp askichaña]\nUka maranakax munañan wiraxuchanakakiw taqpach uraqinakats yatipxirïn sapxiwa. Ayllun jakasirinakax janiw mä jisk’a uraqinipkataynasa. Jupanakax jach’a wiraxuchhanakatakikiw irnaqapxirïtayna. Chiqansa, q’aranakax janiw aymaranakan kun yatiqañanakaps munapxirïkataynati. Jupanakakakiw wali yatiñanipxirïtayna. Maysatxa, ayllunkirinakax janiw tata (Dios)-ar yupaychañx jatipxirikataynati, jupanakax mayja iyawsäwinïxataynawa.\nKamachinak Mayjt’äwit Aksaru: Kunayman unxtasïwinak utjipan 1952 maranx jach’a jilïr Victor Paz Estensoro irpiriw mä kamach q’ara jaqinakan sarxapxañapatak apsuwayatayna. Ukat qhipa maranakatw jupanakax mä juk’a samart’aws jikxattawäpxäna.\nQhipa maranakatx jupanakax jilïr irpirinaks mayamp utt’ayasxapxarakitaynawa. Ukatx jisk’a yatiqañ utaru kunaw uñan qillqañ yatiqañatak sarxapxarakitayna.\nUkampins, janiw jach’a yatiqañ utanakarux wayn tawaqunakax mantañ atipkänti, kunati ukapachanakanx sinti jisk’achasiñanakaw utjirïna sapxarakiwa.\nUkatx kunayman may may saräwinakaw utjirïtayna, sañäni: tatirur yupaychaña, waxt’äwinaka, juyra apthapïwinaka, uka pachparak walja phunchhäwinaka. Maysatuqitx tatitur iyawsirinakax jan iyawskän ukanakarux walpin uñisipxirïtayna. Ukjamïpan jupanakax jayp’unakakiw alaxpach awkir jach’anchañatakix tantachasipxirïtayna.\nMark irpirinaka[trukaña | chimp askichaña]\nJichhax jupanakax sapa maraw mark irpirinakapx chhijllasxapxi. Uka mark irpirinakax jilaqata, mallku, yapu qamani, yatichäw irpiri, ukat juk’ampinakampi, jilaqatast ch’utuquni, lluch’uni, punchuni, chalani, jacha jawq’añani, ch’uspani, wayit pantalunani, ukat wiskhun kunarakiwa. Warmisti ch’utuquni, away jathapt’ata, iwij pullirani, wiskhuni ukatx istallan kunarakiwa. Maynïrinakasti, ukapachparakiw nayrïr irpirjam isthapisipxi ukampins jan jach’a jawq’añanikipxiwa. Taqi jupanakax saräwiparjamaw kunayman luräwinaks phuqhayapxi. Ukjamatw Qalamarkan saräwinakapx wali sumanjan laqanchayapxi.\nAchunakamp Uywanakampi[trukaña | chimp askichaña]\nUka pachparakiwa, uka markanx kunayman achunakax achu. Jisnawa: ch’uqi, apilla, ulluku, isaña, jawasa, yarana, jupha, qañawa, awina kuna. Uka juyranakax maykutikiw maran churi kunati ukawjanx sapa maraw juyphi. Taqi ukanakampiw jupanakax jakasipxi. Ukatx lakan phaxsinx qhipha maranx suma achunak utjañapatak pachamamaruw mä waxt’awtuq luqtapxaraki.\nMaysatx Qalamark ayllunx may may uywanakarakiw utji. Askpachapinix waka, iwisa, khuchhi, qalakayu, limachu ukat wank’u kun uywapxi. Uka uywanakax siwara, chhuxlla, alfa manq’apxaraki.\nUkampirus aka qhipha maranakanx wakak jil uywxapxi, kunati maynirinakax janiw qachu wakanakjam lich churapkiti.\nKusist’äwinaka[trukaña | chimp askichaña]\nQalamarkanx phunchhäwinakax sapa maraw phuqhasi, jilpachapinix anatana, willkakut phaxsina, jallu qalt phaxsina, ukat juk’ampinakana. Uka phunchhäwinakanx kunayman thuqhüwinakw uñancht’ayapxi: siku, musiñara, lakita ukat yaqhanakampi.\nJaqinakamp Utanakampi: Jichhürunakanx jaqinakax wali miratatatäxapxiwa. Censo de Población y Vivienda-2001 ukarjamax jisk’ jach’a jaqinakax niya phisqa patak tunk paqalqunixapxiwa. Ukat Utanak tuqitx saraksnawa, nayrat jichhürunakkamax utanakapax wali mayjakiptataxiwa. Nayrax utanakapax jichhutkamakïnwa. Janiw khitins calamin utax utjkänti. Q’aranakanak calamin utax utjäna. Jichhax jicchhutx calaminaruw jaqukipasxapxi. Yamakis jaqhipanakax ladrill altus utan kunäxapxiwa. Yaqhipanakakiw tikat pirqan jichhu utachxatat utan jakxapxi.\nUkjam kunayman tuqit uñakipt’asaxa, akjamaruw tukt’aytan; Janiw kunas wiñayäkiti, akapachanx taqikunas tukusirikiwa. Nayrax Callamarkankirinakax t’aqhisiñankapxirïtaynawa, ukat taqi ukanakax jichhürunakanx janiw utxiti. Ukampinsa, aka qilqt’äwinx kimsa jan walt’äwinakaw uñstawayi; nayraqata, janiw jupha, qañawa, muti ukanakax sum achxiti. Juk’a juk’akiw utxi. Payïri, nayra utanakax juk’at juk’at chhaqtaski. Marat maratxam ladrillut pirqan calaminamp utachxatat utanakaw uñstxi. Qhiphïri, wayn tawaqunakax Castillanutak aruskipt’añ munxapxi, aymarat arsuñ p’inqasxapxakiwa. Jall ukatpï, taqi ukanak jik’arachuyañatakix aka tuqit qilqt’awaytanxa. Ukjamakiw Qalamark sarnaqäwipat mä juk’ amuyt’awaytan. Akat qhiphanakaruw juk’amp sum chiqancht’xañäni.\nObtenido de «https://ay.wikipedia.org/w/index.php?title=Qalamarka_Ayllu&oldid=76295»\nEsta página se editó por última vez el 21 ana 2013 a las 07:07.


Irán: Teherán markanx embajada británica ukaruw yanqhachapxi · Global Voices Aymarata\nJaqukipäw uñt'ayata/apkatata 25 Jallu qallta phaxsi 2011 10:17 GMT\nAka blog ullart'apxañäni Français, Malagasy, Português, عربي, বাংলা, Svenska, Español, Ελληνικά, English\n29n uru lapaka phaxsinxa, Teherán markan waranqa waranqa jaqix embajada británica ukat arsusipxi, ukat Gran Bretaña ukax chikanchat financierunak utjk Iran markamp ukawa jark'aqani. Tnatachäwix ch'ujtatakinwa, sartasirinakat nayraqatax uka jach'a utaruw mantapxani. [en]\nAka jan walt'awix embajada de Estados Unidos Teherán markan 1979n maran utjakan ukwa amtayi. Mä qawqha uru nayraqatakiw Irán parlamentox embajador británicor jaqsuñatak chimpuntawayapxi.\nXcalibur, blogger iraní, línea oficial ukar jan arkapxamt sasaw ch'amachawayi, «yatiqirinaka» yanqhachirinaka saña. Bloggerux siwa [fa]:\nYaqha blogger, Snotes, siwa [fa] paramilitares yatiqirinakawa basij embajadar jan walt'ayapk ukanakax, «viejo Zorro» sat sutinin documentunakap chhijllsupxi, ukatx británica markan wiphalap phichhantawapxi.\nRahayi Iran siwa [fa] embajada británicar yanqhachapk ukanakax terroristanakapachaw sasina.\nA H-naderifar llakisiyiwa [fa]:\nSomayeh Tohidlou, iraní ukan activistax katuqiwa 50 jawq'antaw Teherán markan sata qallta phaxsin 2011n marana, Friendfeed ukan qilqt'i. [fa]


Iran: Urun Janïr Unxtasïwinak Qalltkipan Internet-ax Apaqti · Global Voices Aymarata\nJaqukipäw uñt'ayata/apkatata 17 Anata phaxsi 2012 19:20 GMT\nAka blog ullart'apxañäni Shqip, Français, Malagasy, বাংলা, Deutsch, Español, English\nIran-an sapüruw Internet-ax k'achaki ukampins jichhurunakax markasan yatiyäwinakax siwa kunatti web email-amp sijur Internet-ampix (https:) janiw mantañjamäxiti ukat anti-filtrar softwar-ax janiw pajina web jist'arkiti. 2012 maran anat phaxs llätunk ur saraqataruw illap urux chikat Internet-ax apaqtañ qalltäna.\nUkañkamax Iran-inkir jilïr irpirinakax amukïsipkiwa anat phaxsin yaqhip bloger-unakkiw arsupxi kunatti Internet apaqtatapax unxtasïwitawa (Iran-inkir calendar-yuna, 25 Bahman). 2011 maran saxra ur ch'axwäwinakax Egipto-mpin Túnez-ampin saykatäwinak utjipan Iran-inkir jan munirinakan mä mar amtäw amtatäniwa. Teherán-an akurux janchi asuchjäwix sintïnwa ukat pä jaqi jiwat jaytarakïna.\nAzadi-Esteqlal-Edalat blog-ax qilqt'iwa [fa]:\nYaqha bloger-ux Mborjan qilqt'iwa [fa]:\nYadasht Ha sawkasisaw arsu [fa] kunatti akati wakiskiriptanixa, «jiwasax email-lant urpilanak apnaqañäni.»\nUkjamarakiw Bani Man-ax yatiyi [fa] kunatti niyakixay ch'axwäwix jak'achanchixa, regimen-ax Gmail-ampir Facebook-ampiruw jark'antani. Bloger-ax mä Forbes yatiyäw jawillt'i kunatti niyakixay Internet-an Iran-ax jark'antchixa, software Tor-ax jan katjkay jisk'aptayat coneccion-anak uñakipaski.


Pedrojj pächasiñampisa, ajjsarañampisa janiw atipayaskänti | Cheqpach iyawsäwi\nPächasiñampisa, ajjsarañampisa janiw atipayaskänti\n1-3. ¿Kuna muspharkañ luräwinaksa Pedrojj uka urojj uñjäna, ukat uka arumajj kuna jan waltʼäwinsa uñjasïna?\nGALILEANKIR lamar qotanjja wali arumäjjänwa, ukat Pedrojj taqe chʼamapampiw remaskäna. Akatjamatwa wali jayat mä qhana qhantʼanir uñjäna. Qota mathapinakas wali chʼamampiw boterojj qhallkattäna. Ukat thayajj walrakwa qota mathapinak sartayaskäna. Chʼarana ukat usuchjatpachasa, Pedrojj jan samartʼasaw remaskakïna.\n2 Jesusan mayni arkirinakapaw botenkasipkarakïna, ukampis Jesusajj janiw ukankkänti. Uka uruw waranq waranqa jaqenakar manqʼayañatakejj tʼantʼsa, chawllsa mä milagron waljaptayäna. Ukatwa jaqenakajj reyit uttʼayañ munapjjäna. Ukampis Jesusajj janipuniw politicar mitisiñ munkänti, janirakiw arkirinakapajj uka jaqenakjam amuyapjjañapsa munkänti. Ukatwa uka jaqenakat tʼijtjjäna ukat apostolonakaparojj qota khurkatar botet sarapjjam sasin säna. Ukäñkamasti, jupajj qolluruw Diosat mayisir saräna (Mar. 6:35-45; Juan 6:14-17 liytʼasiñapawa).\n3 Arkirinakapajj botet sarjjapjjän ukhajja, urtʼa phajjsejj wali altonkaskänwa ukat niya jalantañampëjjäna ukhajja, jupanakajj mä qawqha kilometronakakwa sarasipkäna. Thayajj wal thaytʼanitapata ukat lamar qotan mathapinakapas wal istʼasitap laykojj janiw jupanakkamas parltʼasiñ puedepkänti. Ukhamajj Pedrojj amuyunakapatwa wal lupʼiskpachäna.\nPedrojj Jesusampi pä mara irnaqtʼasajj wal yateqäna, ukampis yateqañajj utjaskakïnwa\n4. ¿Kunanaksa Pedrot yateqassna?\n4 Pedrojj pä maraw Nazaretankir Jesusamp chikajj wal irnaqtʼäna, ukhamajj walja lupʼiñanakaw jupan utjpachäna. Jesusat waljsa yateqkchïnjja, jukʼamp yateqaskakiñapwa amuyasïna. Jesusan wali suma arkiripäñwa munäna, ukhamajj wali suma arkirïñataki, ukat pächasiñanakaru, ajjsarañakampiru atipañatak chʼamachasitapaw jiwasatakejj wali yateqaskañajja. Uka toqenakat jichhajj yatjjatañäni.\n5, 6. ¿Kunjamänsa Pedron jakäwipajja?\n5 Jesusar uñtʼkäna uka urjja janipuniw Pedrojj armaskänti. Andrés jilapaw “Mesiasaruw jikjjatapjjta” sasin yatiyäna. Ukhat uksarojj qawqsa jakäwipajj mayjtʼañapäna uk janiw jupajj sum amuyaskänti (Juan 1:41).\n6 Pedrojj Capernaum markanwa qamasïna, uka markajj mojjsa umani Galilea lamar qota lakankänwa. Jupampi Andresampejj Zebedeon Jacobo (Santiago) ukat Juan sat yoqanakapampiw chawlla katuñ negocionïpjjäna. Pedrompi chikajj suegrapampi Andresampirakiw jakapjjäna. Familiapar uywañatakejj chawlla katurinakajj qʼapha, chʼamani, chawlla katuñatakis yatjjattʼata ukhamäpjjañapänwa. Chawlla katsuñatakejj pä botet sarasaw qäna jaqontasa ukat apsusa arum paqara jan samartʼasa irnaqapjjerïna. Alwajj irnaqtʼasipkakïnwa, chawllanak jaljapjjañapäna, aljapjjañapäna, qänanaks qʼomachapjjañapäna ukat askichapjjañaparakïnwa.\n7. ¿Kuna yatiyäwsa Pedrojj istʼäna, ukat kunatsa ukajj wali kusiskañänjja?\n7 ¿Kunjamatsa Pedrojj Jesusan arkiripar tukpachäna? Andrés jilapajj Bautisir Juanan arkiripänwa sasaw Bibliajj qhanañchi. Ukhamajj kuntï Andresajj Juanat yateqkäna ukanakwa Pedrojj wali amuyumpi istʼpachäna. Mä urojja, Jesusar señaltʼasaw Juanajj akham säna: “Jupawa Diosan Corderopajja” sasa. Andresajj uk istʼasajj jankʼakiw Jesusan arkiripäjjäna, ukat wali kusisitarakiw Pedror thaqtir saräna, Mesiasaruw jikjjatapjjta sañataki (Juan 1:35-40). Edén jardinan nayrïr chacha warmejj Diosar kutkatasipkäna ukhatjja, 4.000 maranakaw pasjjäna, ukhaw Jehová Diosajj jaqenakar qhespiyañatakejj mä qhespiyir khitanï sasin arsuwayäna (Gén. 3:15). Cheqas Andresajj jutaniw sat Qhespiyiri Mesiasaruw uñtʼawayäna. Uk yatisinsti, Pedrojj jankʼakiw Mesiasampi jikisir saräna.\n8. Pedro sasin Jesusajj sutiykäna ukajja, ¿kamsañsa munäna, ukat uka sutejj janiw jupatakjamäkänti sasajj kunatsa yaqhepajj sapjje?\n8 Pedrojj Simón sat sutimp uñtʼatänwa. Ukampis Jesusajj jupar uñjkäna ukhajja, akham sänwa: “‘Jumajj Simón sutinïtawa, Jonasan yoqapa, ukampis jichhajj Cefas sutinïyätawa’ (ukasti Pedro sañwa muni)” sasa (Juan 1:42). Uka sutejja “qala” jan ukajj “qarqa” sañ muni. Pedrojj jutïrin kuna luräwinïñapänsa ukwa Jesusajj mä profeciyjam arsuskäna. Cheqas Pedrojj mä qarqjama, mä arunjja, chʼollqhe, atiniskaña ukat jilat kullanakarus yanaptʼiri ukham tukuñapwa Jesusajj amuyäna. Ukampis ¿Pedrojj ukhamti amuyaspachäna? Janjamakiwa, Jesusan sarnaqäwipat qhanañchkistu uka libronak liytʼasajja, janiw ukham jaqëkänti sasaw waljanejj sapjje. Bibliajj siski ukarjamajja, jupajj lurirjamaraki jan lurirjamaraki, pächasiri ukhamänwa sas kunaw sapjje.\n9. Diosampi ukat Jesusampejja, ¿kunsa jaqet uñjapjje, ukat kuntï jiwasanakat amuyapki ukarojj kunatsa atinisiñasa?\n9 Pedron pantjasirïtapjja Jesusajj yatïnwa. Ukampis Awkipat yateqasisaw jaqenakatjja kunatï askïki ukpun amuyäna. Ukatwa taqe chuyma irnaqtʼañ munirïtap amuyäna ukat ukhamarjam chʼamachtʼasiñapatakiw yanaptʼañ munarakïna. Jichhürunakanjja, Jehová Diosampi, Jesusampejj kuna askinakatï chuymasan utjki ukjja amuyapjjarakiwa. Ukampis janis kunatakis askïksna ukhamwa awisajj amuyassna. Ukhamächi ukhajja, kuntï jupanakajj jiwasat amuyapki ukaruw atinisiñasa ukat Pedrjamarakiw jupanakampi yatichayasiñasa ukat irpayasiñasa (1 Juan 3:19, 20 liytʼasiñapawa).\n10. ¿Pedrojj kunanaksa uñjpachäna, ukampis kun lurañarus kuttʼjjäna?\n10 Jesusar uñtʼjjasajj Pedrojj inas qalltan jupamp chik suma yatiyäwinak yatiyir sarchïna. Ukhamasti Jesusajj Caná markana mä jaqechasïwin um vinor tukuykäna uka nayrïr milagrop lurir uñjpachänwa. Ukampis akaw jukʼamp wakiskirïnjja: Jesús pachparuw Diosan Apnaqäwipat yatiyir istʼäna. Tiempompejja, chawlla katuñ negocioparuw kuttʼjjäna. Mä qawqha phajjsinakatjja, Pedrojj wasitampiw Jesusamp jikisjjäna, ukhaw jupan arkiripäñapatakejj jawstʼäna, ukhamat jupampi sapür yatiyir sarañapataki.\n11, 12. 1) ¿Uka arumajj Pedrojj chawllanak katpachänti? 2) Jesusar istʼkasajja, ¿kunanaksa Pedrojj jisktʼaspachäna?\n11 Pedrojj uka arumajj janiw ni mä chawllsa katskataynati. Paqaraw chawlla katur masinakapampejj qänanakap walja kuti umar jaqontapjjäna, ukampis inamayakïnwa. Pedrojj chawlla katsuñatakejj wali yatjjattʼatäsinjja, walja cheqanakanwa chawllanak katsuñ yantʼpachäna. “Lamar qota manqha uñantakirista, kawkhantï chawllanakajj utjki uk uñjañataki, ukhamat qänanakar jaltʼayañataki” sasaw amuypachäna. Ukampis ukham amuyasajj jukʼampikiw aynachtʼjjpachäna. Janiw kusistʼañ laykukejj chawlla katurïkänti, jan ukasti familiapar yanaptʼañatakïnwa. Ukat jan kun jikjjatasajj wali llakitaw qänanakap qʼomachasiskäna. Ukhaw Jesusajj purïna.\nPedrojj Jesusar Diosan Apnaqäwipat parlirjja walja horanakas istʼaskakisapänwa\n12 Jesusan yatichäwinakap wal istʼañ munasajj walja jaqenakaw Jesusamp chika jutapjjäna. Jaqenakan muyuntatäsajja, Jesusajj Pedron botepar sarjjatasaw qota lakat manqharu jithintayañapatak mayïna. Ukhamat arupajj wali qhan istʼasiñapataki. Pedrosa, qota lakankkapkäna uka jaqenakas wali muspharataw Jesusar istʼapjjäna. Jupajj Yatichiriparu Diosan Apnaqäwipat parlirjja walja horanakas istʼaskakisapänwa. Jesusamp chika suma yatiyäwinak jaqenakar yatiyañajja, ¡wali askipunïsapänwa! Ukampis ¿sarasapänti? ¿Kunampis familiapar uywasapäna? Paqar arumajj janiw ni mä chawllsa katskänti, ukhamajj inas inamay irnaqtʼatap amtaschïna (Luc. 5:1-3).\n13, 14. ¿Kuna milagrsa Jesusajj Pedror yanaptʼañatakejj luräna, ukat kunjamsa Pedrojj jikjjatasïna?\n13 Jesusajj parlañ tukuyjjäna ukhajja, Pedrorojj akham sänwa: “Jichhajj aka botjja jukʼamp manqharu apam, ukatsti qänanakam jaqontapjjam chawlla katsuñataki” sasa. Pedrojj pächaskchïnsa, akham sänwa: “Yatichiri, arum paqariw irnaqapjjta ‘chawlla katsuñäni’ sasa, ukatsti janirakiw kuns katupkti. Ukampis juman arsutamaruw qän jaqontä” sasa. Qänanakapajj qʼomäjjänwa ukat janiw chawlla katsuñ horasäjjänti, ukhamajj Pedrojj janiw qänanakap wasitat jaqontañ munkpachänti. Ukampis Jesusar istʼasaw mayni botenkirinakar jawstʼpachäna (Luc. 5:4, 5).\n14 Pedrompi chawlla katsur masinakapampejj qäna jiytʼjjasajj wali jathëjjatap amuyapjjäna. Qänanak wali chʼamampi jiysusinjja walja chawllanakpun uñjapjjäna. Jankʼakiw yaqha botenkaskirinakarojj yanaptʼayasiñatakejj jawsapjjäna. Walja chawllanak katsupjjatap laykojj paypach botew phoqhäjjäna, ukhamäjjatapatjja niyapuniw botenakajj kʼumphirantjjäna. ¡Pedrojj uk uñjasajj walpun muspharäna! Jesusajj milagronak lurañatakejj chʼamanïtap uñjkchïnsa, uka milagrojj juparu ukat familiapar yanaptʼañatakïnwa. ¡Jesusajj milagronak lurañatakejj qawqha chʼamanïnsa ukwa Pedrojj amuyäna! Ukat sustjasisinjja, Jesusan nayraqatapar qonqortʼasisaw akham säna: “Saraqet, Tata. Nayajj juchararätwa” sasa. Diosan chʼamap katoqkäna ukampi, mä arunjja, Mesiasampi chikäñatakejj janis askïkaspa ukhamwa Pedrojj amuyasïna (Lucas 5:6-9 liytʼasiñapawa).\n“Saraqet, Tata. Nayajj juchararätwa”\n15. ¿Kunatsa Pedrojj jan pächasiñapäna ukat jan ajjsarañaparakïna?\n15 Jesusajj munasiñampiw akham säna: ‘Jan ajjsaramti, jichhat uksarojj jaqenak katjjäta’ sasa (Luc. 5:10, 11). Janiw pächasiña, jan ukajj ajjsarayasiñ tiempökänti, Jesusajj jupamp chika suma yatiyäwinak yatiyañapatakiw jawstʼaskäna. Kunjamsa familiajar uñjä sasajj janiw Pedrojj llakisiñapäkänti. Kuntï jan lurirjamäkäna ukat pantjasitanakapatsa janiw sinti llakisiñapäkarakïnti. ‘Perdonañataki jankʼakïki’ uka Diosaruw atinisiñapäna (Isa. 55:7). Jupaw jañchi toqetsa, yupaychañ toqetsa yanaptʼaspäna (Mat. 6:33).\n16. ¿Pedrompi, Juanampi ukat Santiagompejj Jesusan jawstʼataparjamajj kunsa lurapjjäna, ukat kunatsa ukajj mä suma amtänjja?\n16 Pedrojj ukspachaw Jesusar arkjjäna, Santiagompi, Juanampejj ukhamaraki. Bibliajj akham siwa: “Ukatsti qota thiyaru botenak jaytawayasinjja taqe kuna apanukusinwa Jesusampi sarjjapjjäna” sasa (Luc. 5:11). Pedrojj mä suma amtaruw purïna: Jesusaru ukat Jehová Diosaruw iyawsjjäna. Jichhürunakanjja, kawknïr jilat kullakanakatï Diosar yupaychäwin pächasiñanakaparu ajjsarayasiñanakaparu atipjapki ukanakajj Pedrjamarakiw iyawsäwinïpjjatap uñachtʼayapjje. Diosajj janipuniw jupanakarojj jaytanukkaniti, ukaruw taqe chuyma atinisipjje (Sal. 22:4, 5).\n17. Pedrojj pä mara Jesusar uñtʼasajja, ¿kunanaksa uñjäna?\n17 Pedron Jesusar uñtʼatapatjja pä maräjjänwa. Mä arumajja, jupampi masinakapampejj Galilea lamar qotanwa wali chʼamamp remasipkäna, uka arumajj wal jalluntaskäna ukat thaytʼasinkarakïnwa. Pedrojj kuns lupʼiskpachäna ukajj janiw yatiñjamäkiti, ukampis Jesusamp chika sarnaqasajj kunanaksa uñjawayäna ukanakwa amtasiskpachäna. Jesusan walja milagronakapwa uñjawayäna. Pedron suegrapajj usuntkäna ukhajj kunjamsa Jesusajj qolläna uks uñjarakïnwa. Jesusan yatichäwinakapsa, Wali Uñtʼat Arstʼäwipsa istʼarakïnwa. Ukanak uñjasasa, istʼasas Jesusajj Jehová Diosan ajllit Mesiasätapwa amuyäna. Mä qawqha tiempotjja pächasiñanakaparusa, ajjsarayasiñanakaparus mä jukʼa atipjaskänwa. Uk uñjasaw Jesusajj apostolopäñapatak ajllïna. Ukampis kunjamtï yateqkañänejja, Pedrojj janïraw sumpacha pächasiñarusa, ajjsarayasiñarus atipkänti.\n18, 19. 1) ¿Kunsa Pedrojj Galilea qotan uñjäna? 2) ¿Kamsänsa Jesusajj Pedron mayitaparojja?\n18 Niya kimsa qhantat horasaru, mä arunjja, janïr willjtankipanwa Pedrojj jayar uñtasajj uma patan may onjjtir uñjäna. Remañ jaytasajj uk uñjañatakiw saytʼasïna. “¿Qota mathapinakach phajjsin qhantʼatajj llijtasinkpacha?” sasaw jisktʼaspachäna. Ukampis janjamakiw ukhamäkänti. Qhanpach uñjäna ukhajja, ¡mä jaqeruw lamar qota patnam jupanakan ukar jakʼachasisinkir uñjäna! Jesusan arkirinakapajj sustjasisinjja, “almarakisä” sasaw sapjjäna. Ukampis uka jaqejj “jan ajjsarapjjamti, nayäsktwa” sasaw jupanakar säna. Cheqansa, ¡Jesusänwa! (Mat. 14:25-28.)\n19 Ukat Pedrojj akham sarakïnwa: “Tata, jumästa ukajja: Uma patanjam jutam sitaya” sasa. Ukham muspharkañ milagro uñjasajj taqe chuymaw jan ajjsarayasisa jukʼamp iyawsäwinïñ munasajj Jesusjam uma patnam sarnaqañ munarakïna. Jesusasti munasiñampiw Pedrorojj jutaskakimaya sasin sarakïna. Pedrosti mäkirakiw botet saraqasin uma patnam jupan ukar saräna. ¿Kunjamsa jikjjataspachäna? Jesusan ukar sarkasin umar jan chhaqharanttatapatjja, ¡walpun muspharpachäna! Ukampis akatjamatwa ajjsarayasïna (Mateo 14:29 liytʼasiñapawa).\n‘Thayajj wal thaytʼasinkatap uñjasajj ajjsarayasïnwa’\n20. 1) ¿Kunansa Pedrojj pantjasïna, ukat kunarus purtʼasïna? 2) ¿Kuna jan armkañ arunaksa Jesusajj Pedror säna?\n20 Jehová Diosan chʼamapampejja, Jesusajj Pedron iyawsäwinïtap uñjasajj uma patnamwa sarnaqayäna. Pedrojj Jesusar uñtasajj janiw maysar uñtañapäkänti, ukampis “thayajj wal thaytʼasinkatapa” uñjasajj ajjsarayasïnwa sasaw Bibliajj qhanañchi. Cheqansa, qota mathapinakajj barcor kʼumphirantayirjam uñjasajj walpun sustjaspachäna. Jiwapuniwa sasin inas amuyaschïna. Pedron iyawsäwipajj chhaqtawayjjänwa. Ukatsti Pedrojja, khitirutejj “Qarqa” sasin Jesusajj sutichkäna ukajj lamar qotar jaqtʼat qaljamaw umar chhaqharanttawayjjäna. Jupajj walsa nadañ yatkchïnjja, Jesusaruw artʼasïna: “¡Tata, waysuta!” sasa. Ukat jankʼakiw Jesusajj umat waysusinjja, aka jan armkañ arunak säna: “¡Pisi iyawsañan jaqe! ¿Kunatsa pächasta?” sasa (Mat. 14:30, 31).\n21. ¿Kunatsa pächasiñajj jan walïki, ukat kunjamsa ukar atipjsna?\n21 ¡Pedrojj mä aski yatichäwi yateqäna! Pächasiñajj jan waliruw purtʼayistaspa, jukʼat jukʼatwa iyawsäwisan aynachtʼayistaspa. Ukatwa, jan pächasirïñatakisa, jan ajjsarirïñatakis wal chʼamachasiñasa. Ukatakejj sum amuyasiñasawa. Kunanakatï ajjsaraykistaspa, aynachtʼaykistaspa jan ukajj Jehová Diosaru ukat Jesusar arkañat apaqkistaspa, ukanakat sint lupʼiñänejja, jukʼampikiw pächasjjañäni. Ukampis kuntï Jehová Diosasa ukat Yoqapasa servirinakap layku nayra tiempon lurawayapki, jichhürunakan lurasipki ukat kuntï jutïrin lurapkani taqe ukanakat lupʼiñäni ukhajja, janipuniw pächasiñajj chuymasan utjkaniti.\n22. ¿Kunatsa Pedron sarnaqäwipajj yateqaskañapunejja?\n22 Boteruw Jesusajj saraskäna ukat Pedrojj arkaskarakïnwa. Boter sarjjatasinsti, Galilea lamar qotan mathapinakapasa, jallusa, thayasa janiw utj-jjänti. Pedrompi mayni arkirinakampejj “¡cheqapuniw Diosan Yoqapätajja!” sasaw wali muspharat Jesusar sapjjäna (Mat. 14:33). Cheqansa, ukhaman uñjasisajj Pedrojj chuymapan wal yuspärpachäna. Uka arumajj pächasiñanakapa, ajjsarayasiñanakap apanukusinjja, Jehová Diosampiru Jesusampir jukʼamp atinisiñwa yateqäna. Ukampis Jesusan mä suma arkiripar tukuñapatakejj waliw faltaskäna. Ukampis chʼamachasiskakïnwa. ¿Jiwasasti? ¿Pedrot yateqasisajj ajjsarañanakampi, pächasiñanakampi jan atipayasiñatakejj chʼamachasiskaraktanti? ¡Pedron sarnaqäwipajj yateqaskañapuniwa!\nJan pächasisa Jesusan arkiripar tukuñatakejja, ¿kunas Pedror yanaptʼpachäna?\nJesusajj janiw Pedron pantjasitanakapak uñjkänti sasajja, ¿kunatsa sissna?\nPächasiñajj jan walïtapjja, ¿kunjamsa Pedrojj Galilea lamar qotan yateqäna?\n¿Kunjamsa Pedron iyawsäwipat yateqasisma?\nPedrojj pächasiñampisa, ajjsarañampisa janiw atipayaskänti


¿Kuna arutsa liytʼäta? Afrikáans Albanés Alemán Alemán bajo Aluro Amis Amárico Armenio Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Boulou Búlgaro Caboverdés Cakchiquel occidental Catalán Cebuano Checo Chichewa Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Chitonga de Zimbabue Chol Chuvash Cibemba Cingalés Citonga Congo Coreano Criollo haitiano Criollo inglés de Belice Croata Damara Dangme Danés Diula Duala Edo Efik Embunda Endebele Endonga Enzema Eslovaco Esloveno Español Estonio Ewé Finlandés Fiyiano Fon Francés Ga Garífuna Georgiano Griego Guaraní Gujarati Gun Hausa Hebreo Herero Hiligaynon Hindi Hiri motu Holandés Húngaro Ibanag Ibo Ilocano Indonesio Inglés Ishan Islandés Isoko Italiano Japonés Kabiye Kannada Kaonde Kikamba Kikuyu Kiluba Kiniaruanda Kirguís Kiribatiano Kirundi Kisonge Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Letón Lingala Lituano Luganda Lunda Luo Luvale Macedonio Malayo Malayálam Malgache Mam Mambue-Lungu Maratí Marshalés Maya Mazateco de Huautla Mingreliano Mixe del norte Mixteco (Guerrero) Mongol Moré Motu Ndebele (Zimbabue) Nepalés Ngäbere (o guaymí) Noruego Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Okpe Oromo Osético Otetela Pangasinán Panjabí Papiamento (Curazao) Persa Pidgin camerunés Pidgin de las islas Salomón Pidgin nigeriano Polaco Ponapés Portugués de Brasil Portugués europeo Purépecha Quechua (Ancash) Quechua boliviano Rumano Ruso Samoano Sango Sepedi Sepulana Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sueco Swajili (Congo) Tagalo Tai Tamil Tayik Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uzbeko Uzbeko (alfabeto latino) Vendal Vietnamita Waray-Waray Wolaita Xhosa Yao Yoruba Zandé Zapoteco (Istmo) Zulú Árabe Ñanya\nSYLVIANA precursora kullakajj 27 maraniwa, jupajj akham siwa: “Amigonakajajja, kawkjanakantï precursoranakajj munaski ukar sarasajj wali kusisitäpjjewa, experienciap istʼasajj jupanakjamaw Diosar serviñ munayäta... Ukampis ‘janjaw ukan yanaptʼañatakejj wakichtʼatäkti’ sasaw ajjsarirïta” sasa.\n¿Jumajj Sylviana kullakjamarakit amuyta? ¿Kawkjantï Diosan Reinop yatiyirinakajj munaski uka cheqar sarañ munaraktati? ¿Kunapachas sarjjerista sasat lupʼiskta? Ukhamächejja, ¡chʼamachasiskakim! Waranq waranqa jilat kullakanakaw Jehová Diosan yanaptʼapampejj kunayman jan waltʼäwinak atipjas sarapjjäna. ¿Kunjamsa Jehová Diosajj jupanakar yanaptʼawayi? Ukatakejj Madagascar markar visittʼañäni, uka markajj aka oraqpachan pusïr jachʼa islawa.\nAka qhepa 10 maranakanjja, 70 jila yatiyirinaka, precursoranakaw 11 markanakat * uka markaru sarjjapjje (uka markajj África cheqankiwa). Ukanjja, jilaparte jaqenakajj Bibliar respetapjjewa. Uka pachpa markankir yatiyirinakatsa, waljaniw uka islarojj Diosan Reinopat yatiyañatak yanaptʼir sarapjje. Jichhajj mä qhawqhanit parltʼañäni.\nJAN AJJSARTʼASAW SARAPJJÄNA\nLouis ukat Perrine uka chacha warmejj 30 jila maranïpjjewa. Jupanakajj Francia markatwa Madagascar markaru sarjjapjje. Walja maranakatpachaw yaqha markan Diosar jukʼamp serviñ munapjjäna, ukampis Perrine kullakajj ajjsarayasïnwa. Jupajj akham siwa: “Jan uñtʼat cheqaru sarañ ajjsarayasiyätwa. Familiaja, congregacionaja, utaj jaytañsa, suma uñtʼat lugaranak jaytañsa, kun lurañ yatitäpkayättï ukanak jaytañsa janiw munkayätti. Naya pachpat llakisiñaw sarañatakejj jarkʼitäna, ukanakar atipjañajänwa” sasa. Kullakajja, 2012 maranwa chʼamachtʼasisajj Louis esposopampi Madagascar markar sarjjapjjäna. ¿Kunjamakis jichhajj jikjjatasi? Jupajj akham siwa: “Qalltan kunjamänsa uk amtasajj akham siristwa: ‘Jehová Diosan yanaptʼap uñjañajj Jupar jukʼamp confiyañatakiw yanaptʼawayitu’”sasa. Louis esposopajj akham sarakiwa: “¡Madagascar markan nayrïr kuti Jesusan jiwatap amtapkta ukhajja, Bibliat yatichasipkta ukanakatjja, tunkaniw jutapjjäna!” sasa.\nJan waltʼañanakan uñjasipkäna ukhajja, ¿kunas Madagascar markan serviskakiñatakejj yanaptʼäna? Diosaruw aguantaskakiñatakejj chʼama mayisipjjäna (Filip. 4:13). Louis jilatajj akham siwa: “Jehová Diosajja mayitanakajj istʼapjjetuwa, ‘sumankañapwa churapjjetu’. Jupar serviñajj kunja kusiskañasa ukanakar chuym uchañatakiw yanaptʼapjjetu. Francia markankir amigonakajasa, Internet toqe correonaka, cartanakwa chʼamañchtʼañatakejj qellqanipjjetäna, ukhamat aguantasipkakiñajataki” sasa (Filip. 4:6, 7; 2 Cor. 4:7).\nUkham aguantapjjatapatjja, Jehová Diosajj bendisïnwa. Jilatajj akham siwa: “Octubre, 2014 maranjja, Cristiano Matrimonionakan Bibliat Yatjjatapjjañapatak Escuelaruw * sarapjjta, Francia markaru. Uka escuelankañajj Diosan mä suma regalopänwa” sasa. Graduasjjasajja, jupanakajj Madagascar markaru wasitampi khitatäsajj wal kusisipjjäna.\nDidier, Nadine uka chacha warmejja, 2010 maranwa Francia markat Madagascar markaru sarjjapjjäna. Ukhajj 50 jila maranëjjapjjänwa. Didier jilatajj akham siwa: “Wayn tawaqökasajj precursoratwa servipjjayäta, uka qhepatjja kimsa wawanëjjapjjayätwa. Jupanakajj jilsjjapjjäna ukhajja, yaqha markan Jehová Diosar jukʼamp serviñwa amtapjjta” sasa. Nadine kullakajj akham sarakiwa: “Jayar sarjjasajj janiw wawanakajampëjjati sasaw llakisiyäta, ukampis jupanakajj akham sapjjetänwa: ‘Yaqha markaru Jehová Diosar servir sarapjjätajja, ¡wal kusisipjäjja!’ sasa, ukaw sarañatakejj chʼamañchapjjetäna. Wawanakajat jayansa jakapkstjja, sapa kutiw jupanakampejj parltʼasipjjta, ukaw kusisiyapjjetu” sasa.\nJupanakatakejja, malgache aru yateqañajj wali chʼamänwa. “Janejjay 20 maranëjjapjjstejja” sasaw kullakajj lartʼasi. ¿Kunas jupanakar yanaptʼawayi? Nayraqatajja, francés aru parlir congregacionaruw sarapjjäna. Qhepatsti, uka markankir aru yateqañatak wakichtʼatäjjapjjatap amuyasisajja, malgache aru parlir congregacionaruw cambiasjjapjjäna. Kullakajj akham siwa: “Diosan arunakap yatiyas uñtʼapkta uka jaqenakat waljaniruw Bibliat yateqañajj gusti. Visittʼatajj wal yuspärapjjetu. Qalltanjja, janis ukajj cheqäkaspa ukham amuyayäta. Precursorat aka markan Jehová Diosar serviñajj walpun gustitu. Alwanakajja, ‘¡jichhürojj Diosan arunakap yatiyiriw sarä!’ sasaw kusisita sartasta” sasa.\nDidier jilatajj malgache aru yateqaskäna ukat amtasajj larusiwa. Jupajj akham siwa: “Congregacionan tantachäwi saraykasajja, jilat kullakanakan arstʼapjjatap janiw akchʼas amuyirïkti. ‘Yuspära’ sañakwa yatiyäta. Mä kutejja, mä kullakarojj jisktʼar qhanañchatapatwa yuspärta, uka kullakan qhepapan qontʼatäsipkäna ukanakajja, ‘janiw walikiti’ sasaw amuyayanipjjetäna. Uk uñjasajja, ratukiw yaqha jilatar arstʼayta, amuyatajj jupaw cheqapar qhanañchpachäna” sasa.\nTAQE CHUYMAW INVITTʼATAJJ SARÄNA\nThierry jilatampi Nadia esposapampejja, “Vayamos tras metas que honran a Dios” sat dramwa mä jachʼa tantachäwin 2005 maran uñjapjjäna. Uka dramajj Timoteo waynatwa parläna, ukaw chuymanakapar purtʼäna. Ukhamatwa yatiyirinakajj munaski ukar sarañ wal munapjjäna. Jilatajj akham siwa: “Drama tukuyjjepan amparanak tʼajjllirkasaw esposajar akham jisktʼta: ‘¿Kawkirus sarañäni?’ sasa. Jupajja, ‘uka pachpwa lupʼiskarakiyäta’ sasaw sitäna” sasa. Mä jukʼa tiempotjja, amtanakap phoqañatakiw chʼamachasipjjäna. Kullakajj akham siwa: “¡Utjapkitäna ukanakjja, jukʼaptayapjjayätwa, pusi maletar mantkirikiw utj-jjapjjetäna!” sasa.\nChʼeqa toqena: Nadia ukat Marie-Madeleine; Kupi toqena: Thierry\nJupanakajj 2006 maranwa Madagascar markarojj puripjjäna, qalltatpachaw ukan kusisita Jehová Diosar servipjjäna. Kullakajj akham siwa: “Aka markanjja, waljaniw Diosar uñtʼañ munapjje, ukaw wal kusisiyapjjetu” sasa.\nUkampis sojjta maranak pasatatjja, uka chacha warmejj mä jan walinwa uñjasipjjäna. Kullakan Marie-Madeleine sat mamapaw Francia markan tinkusa amparap pʼakjasitayna, pʼeqepsa usuchjasitayna. Mamapan doctorapampi parltʼasajja, ¿janit nanakampi Madagascar markar sarjjañ munkasma? sasaw mamapar jisktʼapjjäna. Jupajj 80 maranïkchïnsa, taqe chuymaw invittʼatajj iyaw säna. ¿Kunjamakis Marie-Madeleine kullakajj yaqha markan jikjjatasi? Jupajj akham siwa: “Awisajj yatinoqtañajj chʼamakiwa, ukampis janis kʼumaräkstjja, congregacionan yanaptʼasajj kusisitätwa. Tollqajampi phuchajampejj aka markan Diosan arunakap yatiyasajj yanaptʼasipkakiwa, ukaw jukʼamp kusisiyitu” sasa.\n“JEHOVÁ DIOSAN YANAPTʼAP QHAN UÑJTA”\nRiana jilatajj tandroy arunwa mä discurso arstʼaski.\nRiana jilatajj 22 maraniwa. Jupajj Alaotra Mangoro sat cheqanwa jilsuwayi ukajj Madagascar markat inti jalsu toqenkiwa. Niyakejjay colegion suma notanak apsuschïnjja, universidadar sarañ munäna. Ukampis Bibliat yatjjatasinjja, janiw ukham munjjänti. Jupajj akham siwa: “Colegion yateqañ jankʼak tukuyjjañatakiw wal chʼamachasiyäta. Jehová Diosarojj akham sistwa: ‘Examentï pasäjja, jankʼakiw precursorayäjja’” sasa. Jupajj graduasjjasajja, kuntï Jehová Diosar siskäna ukjja phoqänwa. Mä precursor jilatampiw Diosar jukʼamp serviñatak sarjjäna. Ukanjja, mä trabajo katusïna, janiw sapüru trabajiñapäkänti, ukatsti precursorat serviñwa qalltäna. Jupajj akham siwa: “Ukham amtatajajj wali askipuniwa” sasa.\nUkampis familiaranakapajja, kunatsa estudiañ jaytäna ukjja, janiw amuyirjamäpkänti. Jilatajj akham saskakiwa: “Awkijasa, tiojasa, awichajan sullka kullakapasa, universidadar sarañajatakiw wal chʼamañchapjjetäna. Ukampis nayajj janipuniw precursoräñ jaytañ munkayätti” sasa. Mä jukʼa tiempotjja, Riana jilatajj kawkjantï yatiyirinakajj munaski ukaruw servir sarañ munäna. ¿Kunas ukham amtañatakejj yanaptʼäna? Jupajj akham siwa: “Lunthatanakaw utar mantasin kunayman apasipjjatayna. Ukaw Jesusajj ‘kunatï valoranïki ukanak alajjpachar imkatapjjam’ siskäna uka arunakap amtayitu. Ukatwa kunatï jukʼamp valoranïki uk jikjjatañataki, mä arunjja, Diosar jukʼamp serviñataki chʼamachasta” sasa (Mat. 6:19, 20). Jupajj uka markat jukʼamp aynach toqeruw sarjjäna. Jakkäna ukhatjja, 1.300 kilometronak sarañankänwa, uka cheqajj sequiampi aynachtʼayatarakïnwa. Antandroy sat tribunkirinakaw jakasipjjäna. ¿Kunatsa ukar jakasir sarjjpachäna?\nLunthatanakajj utapar mantapkäna ukat mä phajjsi nayraw uka tribunkir pä chachanakar Bibliat yatichañ qalltäna, ukhamatwa uka jaqenakan arupa mä qhawqhanak yateqäna. ‘Uka kasta jaqenakat waljaniw Diosan Reinopat jan kuns yatipkiti’ sasaw jupajj lupʼïna. Jilatajj akham siwa: “Tandroy aru parlapki uka cheqar sarañatakejj Jehová Diosaruw yanaptʼa mayista” sasa.\nRiana jilatajj uka cheqar sarjjäna ukjpachaw jan walin uñjasjjäna. Janiw trabajo jikjjatañ puedkänti. Mä chachajj akham sänwa: “¿Kunatsa akar jutta? ¡Trabajiñatakejj markamaruw akankir jaqenakajj sarapjje!” sasa. Pä semanatjja jilatajj uka cheqatjja, niya jan qollqeniw Kimsa Uru Jachʼa Tantachäwir saräna. Ukampis qhep qhepa urojja, mä jilataw Riana jilatan saco bolsillopar qollqe uchäna. Ukajj antandroy cheqaru kuttʼañatakisa, ukan yogur aljasin mä jiskʼa negocio qalltañatakis alcansänwa. Jilatajj akham siwa: “Jehová Diosan yanaptʼap qhan uñjta, jupaw sapa kuti yanaptʼitäna. ¡Khitinakatï Jehová Diosar jan uñtʼapkäna ukanakar yanaptʼaskakiyätwa!” sasa. Congregacionansa, waljaw lurañanakajj utjaskäna. Jilatajj akham saskakiwa: “Sapa pä semanatwa congregacionan arstʼañajäna. Jehová Diosaw markap toqejj yatichaskitäna” sasa. Jichhajja, jilatajj tandroy aru parlir walja jaqenakaruw Diosan Reinopat yatiyaskaki.\n‘CHEQPACH DIOSAW BENDISI’\nJehová Diosajj nayar serviñ munapkitu ukanakarojj bendisïwa sasaw arsuwayi (Isa. 65:16, NM). Cheqas Jupar Jukʼamp serviñatak kunatï jarkʼkistu ukanakar atipjañatak wal chʼamachastan ukhajja, cheqapuniw Diosan bendicionanakap katoqtanjja. Qalltan parlaniwayktan uka Sylviana kullakarojj ukaw pasäna. ‘Kawkjantï yatiyirinakajj munaski ukarojj janjakiw sarañ puedkiristti’ sasaw qalltan amuyäna. ¿Kunatsa ukham amuyäna? Jupajj siwa: “Chʼeqa kayujajj kupi kayujat sipan mä 9 centímetro jiskʼakiwa. Cojo sarnaqasajj jankʼakiw qarirïta” sasa.\nSylviana (chʼeqa), Sylvie Ann (kupi), Doratine tawaqojj bautisaskäna uka uru.\nUkampis 2014 maranjja, congregacionapankir Sylvie Ann sat tawaqo kullakampiw markapat 85 kilometronak jayankir mä jiskʼa markar sarjjapjjäna. Jan sarirjam amuyaskasasa, Sylviana kullakajj amtapjja phoqapunïnwa. ¿Kuna bendicionsa katoqäna? Jupajj akham siwa: “Mä marakiw ukan serviskayäta, Doratine sat mä tawaqo warmiruw Bibliat yatichta, jupajj jankʼakiw mä uru jachʼa tantachäwin bautisasïna” sasa.\nUka jilat kullakanakan arunakaparjamajja, kunatï Diosar jukʼamp serviñat jarkʼkistu ukar atipjañatak chʼamachasisajja, jiwas pachpaw Jehová Diosan aka arunakapajj cheqäskapunitap uñjañäni, Jupajj akham sistuwa: “Nayaw chʼamañchaskäma, nayarakiw yanapaskäma” sasa (Isa. 41:10). Ukatsti jukʼampiw Diosar jakʼachasiñäni. Cheqas yaqha markaru, jan ukajj markas pachpan Diosar jukʼamp serviñataki taqe chuyma sartan ukhajja, machaq oraqen kunanaktï lurkañäni ukatakiw wakichtʼasisktanjja. Kunjamtï Didier jilatajj qhanañchkänjja, “¡kawkjantï yatiyirinakajj munaski ukan serviñajj jutïritakiw wakichtʼaskistu!” ¡Yanapajj munaski ukar walja jilat kullakanak sarapjjaspa ukajj walipunïspawa!\n^ Párrafo 4 Uka markar saririnakajja, Alemania, Canadá, Estados Unidos, Francia, Guadalupe, Luxemburgo, Nueva Caledonia, Reino Unido, República Checa, Suecia, Suiza uka markanakatäpjjewa.\n^ Párrafo 8 Uka escuelajj Diosan Reinopat Yatiyirinakataki Escuela sasin uñtʼatäjjewa. Yaqha markan Jehová Diosar precursorat servisipki, mayitanaksa phoqapkaraki, uka jilat kullakanakajj markap pachpar sarañatakiw mayipjjaspa, jan ukajj kuna artï parlapki uka arun utjki uka escuelar sarañatakiw mayipjjaspa.\n¿Kunjamsa kawkjantï yatiyirinakajj munaski ukan servirinakarojj chʼamañchtʼsna?\nYanaptʼiri sarapki uka jilat kullakanakampejj parltʼasiñasapuniwa. Kunjamakis Diosar servisipki, walikïsipkiti janicha ukanakwa jisktʼañasa (Pro. 17:17; 25:25).\nUkan servisipkakiñapatakejj ¿janit uka cheqatpach markapan trabajiñapatak yanaptʼksna? Jan ukajj markar kuttʼanki ukhanakajj ¿janit mä trabajo churksna? (Hech. 18:1-3).\nVisittʼirisa jan ukajj trabajiris markar jutapjjchi ukhajja, ¿janit utasar alojtʼksna? (3 Juan 5-8).\nKawkjantï yatiyirinakajj munaski ukar sarapki uka jilat kullakanakarojja, walik ukham yanaptʼir sartajja sasaw sañasa. Yaqha aru yateqañataki chʼamachasipjjatapatsa, walik ukham lurasktajja sasaw sañasaraki. Familiapajj kunjamäsipkisa, ukanakatsa jisktʼañasarakiwa. Anattʼañatakisa, kusistʼañatakisa invittʼañasapuniwa. Sumwa utasar katoqtʼañasaraki (Mat. 19:29).


Josué 20 - Holy Bible [Aymara Bible 1997] - (Jos 20)\nDiosasti Josué chacharojj aqham sänwa:\n“Jumasti israelit jakenacampi parlam, ucatsti saraquim mä marcanaca thakhasipjjam ucaru imantasiñataqui, sasa, cunjämatï nayajj Moisesarojj ewjjawaycäyäta uqhama.\nUca marcanacasti cawquïri jaketï masiparu, mä chijina jan jiwayañ amtasin jiwayqui ucanacan imantasiñapataquïniwa, uqhamata phoksusiñ muniri jaketa jaltañataqui.\nCawquïri jaketï uqhama imantasiñ thakhani ucajj, marca mantañaru purisajj, uca marcan take jilïri jakenacaruw arsusiwayani cuntï lurqui uca. Ucatwa jupanacajj marcaru mantayapjjani, uqhamaraqui mä utsa jacañapataqui churapjjaraquini.\nUcata cawquïri phoksurir jaketï jutani uca jake jiwayirin khepapa ucqhajj, marcan jilïri jakenacapajj janiw juparojj catuyapcaniti, jupajj janiw uca jakerojj jiwaycänti juparu uñisisina, jan ucasti mä chijïnwa jan jiwayañ munasa jiwayäna uca laycu.\nUcampis uca jake jiwayirejj marcanwa kheparani, ucatsti uca marcan jach'a jilïri jakenac nayrakatanarac arsusini, cuntï lurcatayna uca, uqhamaraqui cunapachatï uca marcan sacerdotepas jiwjjani ucqhacama. Uca jiwayir jakejj ucanaca pasjjepanjja, puedjjew cuttanjjaña cawqhattï jaltancäna uca chekaru, uqhamaraqui marcaparusa, quipca utaparusa.”\nUcatsti israelit jakenacajj acnïri marcanacwa ajllipjjäna imantasiñataquejja, Cedes sat marca Galilea orakena, cawquïritï Neftalí tribun kollunacapanccäna uca, Siquem sat marca Efraín tribun collunacapana, uqhamaraqui Quiriat-arba sat marca, cawquïritï Hebrón sutinïcaraquïna, Judá tribun kollunacapana.\nUqhamaraquiwa qhursa Jordán jawir thiyanjja, Jericó marca tokeru intis jalsunqui ucsatjja ajllipjjäna Beser sat marca, Rubén tribun orakepana. Ucatsti Galaad oraketjja Ramot sat marca ajllipjjäna, Gad tribun orakepana, uqhamaraquiw Basán orakenjja ajllipjjäna Golán sat marcaru, Manasés tribun orakepana.\nUca marcanacaw ajllitäna israelit jakenacan imantasiñapataquejja, uqhamarac yakha marcat jutir jakenacataquisa. Uca marcanacanwa imantasipjjañapäna cawquïri jaketejj mä chijiru jan muncasina jake masiparu jiwayän ucajja, uqhamata jan phoksusir jaken jiwayatäñataqui janïra takpach marcanquir jakenacar juchanacap arsusquipana.